הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 14, 2022-02-20 12:40

שרן השכל: צוהריים טובים לכולם.

שרן השכל: חזרנו לדיון בוועדת הקנאביס ואנחנו נכנסים עכשיו לפרק הרישיונות.

שרן השכל: פרק הרישיונות הוא אחד הפרקים המשמעותיים ביותר בו יצרנו את המנגנון והיועצת המשפטית ענת תתחיל ותעבור אתנו עליו סעיף-סעיף.

שרן השכל: כמו שאמרתי בדיון הקודם, אני מבקשת התייחסות לסעיף עצמו.

שרן השכל: דיברנו על החוקים, דיברנו על התמונה הכוללת ואני מבקשת התייחסות אך ורק לסעיפים.

ענת מימון: הפרק של הרישיונות נסמך למעשה על ההוראות בפקודת הסמים המסוכנים שקובעים את מתן הרישיון ואנחנו לא באים לגרוע.

ענת מימון: בהמשך יהיו לנו תיקונים עקיפים לאותם סעיפים בפקודת הסמים ואנחנו נגיע לזה בפרק של התיקונים העקיפים.

ענת מימון: הרעיון הוא שהרישיון ניתן לפי הוראות פקודת הסמים המסוכנים.

ענת מימון: הוראות ספציפיות שרצינו לתקן הוכנסו כאן כמו לדוגמה שלא תהיה הגבלה כמותית על עיסוק בקנאביס ודברים כאלה.

ענת מימון: בנוסף יש את התוספת השנייה, שם יש תנאים ספציפיים לרישיונות ספציפיים.

ענת מימון: כלומר, יש רישיון עיסוק בקנאביס כללי אבל יש רישיון לעניין גידול, רישיון לעניין ייצור, רישיון לעניין שינוע ואבטחה ואם יש תנאים ספציפיים לעניין זה, זה מופיע בתוספת השנייה.

ענת מימון: אני אקריא את הסעיפים.

ענת מימון: את תרצי לעשות היום גם את התיקונים העקיפים?

שרן השכל: נתחיל עם הסעיפים וננסה להגיע לתוספות.

ענת מימון: פרק ב': רישיונות 3.

ענת מימון: חובת רישיון

ענת מימון: זה מתקשר להערה שנאמרה קודם.

ענת מימון: אם נגדיר קנאביס לצרכים רפואיים, לא צריך לחזור על זה כאן, ואם לא נגדיר, נחזור בכל מקום.

ענת מימון: כרגע הורדתי את הצרכים הרפואיים וגם את מוצריו כי זה כבר נכתב בתוך ההגדרה של הקנאביס.

קריאה: מה עם ייצוא?

ענת מימון: לייצוא יש הוראות מיוחדות.

ענת מימון: כרגע לא ביקשנו.

ענת מימון: ביקשנו רק היתר יצוא.

שרן השכל: ההיגיון לא להכניס את עניין הייצוא הוא משום שבפרק הייצוא רק אדם בעל רישיון לדעתי יכול לייצא.

יפעת קריב: למה את הייבוא לא נשים בפרק הייבוא?

יפעת קריב: אותו דבר.

שרן השכל: אדם שמייצא, הוא למעשה מישהו שמחזיק באחת משרשראות הערך ולכן בכל מקרה הוא נדרש לעמוד באחד מהרישיונות האלה.

קריאה: אז ייבוא לא צריך להחזיק בשרשרת?

שרן השכל: קודם כל, יבוא לא צריך להחזיק באחת משרשראות הערך.

שרן השכל: לכן אנחנו מכניסים אותו כאן, על מנת שהוא ייאלץ לבקש רישיון כפי שכל אחד אחר נאלץ לבקש רישיון.

שרן השכל: אני לא דורשת ממנו עכשיו להחזיק במשהו, אבל אני כן מבקשת שיהיה לו רישיון לקנאביס.

שרן השכל: זה המינימום של המינימום.

יפעת קריב: אני רוצה לומר שכאן יש התנגדות מאוד גדולה של התעשייה.

יפעת קריב: אנחנו רוצים שיבואן יחזיק בחלק משרשרת הערך בדיוק כמו יצואן.

יפעת קריב: לא לתת הקלות כי גם בחקיקה זה לא מופיע.

יפעת קריב: הנושא הזה של יבואן יכול לייבא בלי שהוא מחזיק בשום דבר בשרשרת הערך.

יפעת קריב: זאת איזושהי המצאה לא ברורה ולא ברור מהיכן היא נבעה.

יפעת קריב: לכן כל כך חשוב שהחוק יתייחס גם לנושא הזה של הייבוא.

יפעת קריב: היום המילה יבוא לא מוזכרת בחקיקה וגם עכשיו.

רננה מיסקין: את מדברת על הפקודה?

קריאה: בפקודה יש היתר יבוא כמו היתר יצוא.

שרן השכל: אנחנו יכולים לדבר עכשיו על הייבוא במשך חצי שעה ולנסות למצוא משהו או שאנחנו יכולים לעבור על פרק הרישיונות ולנסות לסיים אותו על מנת שנוכל להצביע עליו עוד השבוע.

שרן השכל: החלטה שלכם אם אתם רוצים להמשיך את הדיון על כל הדברים האלה או שאתם רוצים להתחיל להתרכז ולהתחיל להעביר את החוק הזה.

יפעת קריב: אבל אם המילה יבוא מופיעה כאן, היא מפריעה לנו.

שרן השכל: להוריד את הייבוא?

שרן השכל: שיבואן לא יידרש לרישיון?

שרן השכל: אני מבקשת הערות לסעיף הזה.

שרן השכל: אם אין הערות לסעיף הזה, אני מבקשת לשמור את זה לאחר כך ולהתייחס כאשר נדון בנושא הזה.

שרן השכל: אם אתם אומרים לי להוריד מכאן את הייבוא, הוא לא יידרש לרישיון – בסדר.

הדיל יונס: גם המחקר והפיתוח למשל לא מופיע כאן.

שרן השכל: היועצת המשפטית הוסיפה את זה.

קריאה: מה לגבי מיצוי, הכנה?

ענת ממסה קינן: בסופו של דבר הפעולות יכולות להיות יותר כמו תיווך וכיוצא בזה, יש שאלה.

ענת ממסה קינן: אנחנו הגדרנו את הרישיון – אמנם לא הגדרה סופית – בפרק ההגדרות.

ענת ממסה קינן: השאלה אם אין מקום כאן להפנות למה שהגדרנו.

שרן השכל: לא.

שרן השכל: ההגדרה שעשינו היא חובת רישיון.

שרן השכל: אמרנו שאנחנו מגדירים ספציפית בפרק הרישיונות כדי להשאיר הגדרה מאוד רחבה האומרת מה זה רישיון.

ענת ממסה קינן: יש עוד פעולות כמו תיווך ופעולות נוספות.

שרן השכל: אם יש עוד דברים נוספים שאתם רוצים להוסיף או להחסיר, אני אשמח לשמוע אבל ההגדרות האלה ייכנסו.

שרן השכל: אנחנו החלטנו עכשיו בפרק ההגדרות שההגדרה של גידול היא כל פעולה חקלאית או אחרת הנעשית באתר גידול.

שרן השכל: לכן, לעניין הזה, זה לא נחשב מחקר שאנחנו כן מגדירים אותו כאן, לא נחשב העניין של יבוא שאנחנו מגדירים כאן, כי זאת הרי לא פעולה חקלאית.

שרן השכל: אם יש לכם הערות ובקשות להחסיר או להוסיף, זה מה שאנחנו נעשה.

יובל לנדשפט: אני רק אתן את המבוא ורננה תשלים.

יובל לנדשפט: אנחנו כבר היינו בדילמה הזאת כשכתבנו את הנהלים ולכן המילה שאנחנו מצאנו שכוללת את כל סוגי העיסוק הוא: לא יעסוק אדם בקנאביס, בין אם המגע ובין אם ללא מגע.

ענת מימון: אבל ברגע שקובעים חובת רישיון, צריך להגיד מהו אותו עיסוק שמחייב הוצאת רישיון.

יובל לנדשפט: עכשיו רננה תמשיך.

רננה מיסקין: אני מסכימה עם יובל.

רננה מיסקין: באמת ההגדרה רחבה והיא מפנה אותנו לפעולות בפקודה, פעולות שדורשות רישיון.

רננה מיסקין: הפעולות שהן אסורות בסם מסוכן.

רננה מיסקין: אגב, חדי עין ישימו לב שתיווך הוא לא פעולה אסורה אלא אם כן זה בעסקה אסורה.

רננה מיסקין: לכן אני חושבת שנכון גם כאן להפנות לפעולות שאסורות בפקודה ושדורשות רישיון.

שרן השכל: אבל אנחנו בחקיקה הזאת מבקשים להגדיר את זה בצורה ספציפית משום שלפעמים בפקודה הפרשנות – בין אם היא של משרד הבריאות ובין אם היא של המשטרה – הייתה או רחבה מדי או לא מספקת.

שרן השכל: למשל, הנושא של המחקר ופיתוח.

שרן השכל: מחקר ופיתוח פתאום כל מי שבמעבדה וכולי – לא.

שרן השכל: אנחנו כאן מגדירים שמי שעורך את המחקר עצמו, בעל המחקר, הוא יידרש לרישיון.

שרן השכל: לא כל אחד ואחד שעכשיו צופה באותה קבוצה עליה עושים את הניסוי או משגיח על אותו בעל חיים שעליו נעשה הניסוי או עובד באיזשהו אתר שם נעשה הניסוי.

רננה מיסקין: אבל זה לא רלוונטי לסעיף הזה.

שרן השכל: זה כן רלוונטי משום שאני רוצה להגדיר לכם למי נדרש רישיון.

שרן השכל: ככל שזה לא כתוב כאן, הוא לא יהיה שם.

שרן השכל: ככל שהוא כן כתוב כאן, הוא יהיה כלול כאן.

רננה מיסקין: אני אחדד.

רננה מיסקין: מי שדורש רישיון גם היום בפקודה זה רק מי שמבצע בעצמו פעולות בקנאביס.

יפעת קריב: לא נכון.

רננה מיסקין: כן נכון.

שרן השכל: האם רואה החשבון שלכם שנמצא במשרד בעזריאלי נדרש לרישיון, לכל הדבר הזה?

יפעת קריב: כן.

יובל לנדשפט: הוא לא מקבל רישיון.

שרן השכל: זה חלק מהפרשנות של פקודת הסמים המסוכנים.

שרן השכל: חברת השקעות מאוד מאוד גדולה – חלק מהחברות יונפקו בבורסה – רוצה להשקיע באחת החברות האלה.

שרן השכל: האם בעל התאגיד עכשיו יידרש לרישיון משום שהוא צריך להחזיק?

קריאה: הוא ייבדק.

שרן השכל: אנחנו רוצים להגדיר לכם.

שרן השכל: אנחנו לא מעוניינים שתרחיבו את זה ואנחנו לא מעוניינים שתצמצמו את זה.

רננה מיסקין: הסעיף הזה לא מרחיב את זה ולא מצמצם את זה.

רננה מיסקין: בסך הכול הוא מונה שוב את הפעולות בחפיפה חלקית לפעולות שמנויות בפקודת הסמים המסוכנים.

שרן השכל: נהדר, אבל אנחנו מעוניינים להגדיר אותן משום שהחוק הזה יגבר גם על פקודת הסמים המסוכנים.

רננה מיסקין: כל מצב שיש אי הלימה בין הוראות החוק הזה לבין הוראות פקודת הסמים המסוכנים, זה מתכון לבלגן, במיוחד כשאנחנו מדברים כרגע על עבירות פליליות הארד-קור.

רננה מיסקין: אנחנו לא מדברים על החלקים היותר הסדרתיים.

שרן השכל: אני אבהיר מבחינה משפטית.

שרן השכל: פקודת הסמים המסוכנים למעשה מפורשת, כלומר, יש לה פרשנות משפטית והפרשנות המשפטית הזאת גרמה גם למשטרה וגם למשרד הבריאות לעשות פעולות שלפעמים לא הוגדרו אלא למעשה זו הייתה פרשנות של מה שחשבו.

שרן השכל: אנחנו מעוניינים לעצור את הפרשנות הזאת ולהגדיר אותה ולכן אנחנו מגדירים אותה כאן.

רננה מיסקין: אני מנסה לומר שהיא לא מוגדרת כאן ואם רוצים להגדיר אותה, זה בסדר.

שרן השכל: אני אשמח לשמוע הערות ספציפית לעניין הסעיף, מה לא מוגדר, מה חסר או מה צריך להוסיף.

רננה מיסקין: לעניין הסעיף, כמו שאמרתי, אני סבורה שנכון יותר להעביר את זה לפעולות שנמצאות בפקודה.

שרן השכל: אבל אנחנו סבורים אחרת.

רננה מיסקין: אני אשלים את המשפט ותבינו למה אני מתכוונת.

רננה מיסקין: מעבר לזה, אם רוצם להגדיר איזה עובדים – לצורך העניין, אתם מדברים על עובדים – ואיזה גורמים לא רלוונטיים, אז קודם כל יש כאן את משרד המשפטים ומבחינת ייעוץ וחקיקה הם מנחים גם אותנו וגם את המשטרה, ואם יש חוסר הבנה ובטעות נבדק בן אדם שלא אמור היה להיבדק, אז אנחנו מקבלים מהם.

ענת מימון: מותר לחוקק, לפרש את זה.

הדיל יונס: במקום שיש סתירה בין החוק לבין פקודת הסמים, ייקבע מפורשות שהפקודה גוברת אלא אם נקבע כאן באופן מפורש שההוראה כאן גוברת.

שרן השכל: נכון.

שרן השכל: לכן אנחנו רוצים להגדיר את הדברים, את הרישיונות שנדרשים ומה לא נדרש.

שרן השכל: מה שלא נמצא כאן, לא יידרש.

ענת מימון: אומרת הדיל שנצטרך להוסיף ולומר שעל אף האמור בפקודת הסמים, בעניין הרישיונות של קנאביס, אנחנו דורשים את זה לצורך הפעולות הבאות.

שרן השכל: זו החלטה שלנו כוועדה.

שרן השכל: אנחנו סבורים שזה הדבר הנכון.

שרן השכל: לעניין ההערות.

שרן השכל: האם יש חוסר במשהו או שצריך להוסיף משהו?

ענת ממסה קינן: אני תוהה לגבי ההקשר בין זה לבין סעיף 13.

ענת ממסה קינן: אני מבינה שייצוא וייבוא אתם לא רוצים אבל יש נאמר כאן ש"לא ייצא אדם סם מסוכן, לא ייבא אותו, לא יקל על ייצואו או ייבואו, לא יסחר בו, לא יעשה בו שום עסקה אחרת ולא יספקו".

ענת ממסה קינן: העניין של עסקה אחרת.

ענת ממסה קינן: ההגדרה כאן היא יותר רחבה.

ענת ממסה קינן: השאלה אם יש אפשרות לומר "למעט".

ענת ממסה קינן: כדי שלא יהיה מצב שמשהו יהיה בו לקונה, כן להגדיר את זה בצורה רחבה ואז לרשום "למעט האמור, כאן אני מבקש שלא יהיה רישיון".

ענת מימון: את אומרת שזה בפרק של הייצוא.

ענת מימון: צריך להגדיר את הייצוא.

ענת ממסה קינן: זה לא רק יצוא.

ענת ממסה קינן: זה סעיף 13 לפקודת הסמים המסוכנים.

ענת ממסה קינן: זה סעיף מאוד רחב.

גבי לסקי: 13 ו-14.

ענת ממסה קינן: אולי אפשר כן להגדיר את זה בצורה רחבה ואז להגיד שלגבי זה, אנחנו קובעים שלא נצטרך.

ענת ממסה קינן: זה כדי שלא נגיע למצב שייפול משהו בין הכיסאות.

רננה מיסקין: כדאי להיצמד למונחים שקיימים בסעיפים 6, 7 ו-13 בפקודה.

גבי לסקי: אפשר לכתוב שלא יידרש רישיון לגבי האמור בסעיף 13 ו-14 לפקודת הסמים המסוכנים.

ענת מימון: לא.

ענת מימון: רק חלק מהפעולות.

גבי לסקי: בסדר.

גבי לסקי: חלק מהפעולות אבל לכתוב את זה ספציפית.

ענת ממסה קינן: דיברו כאן על עסקה קונסטרוקטיבית.

ענת ממסה קינן: אולי עסקה אחרת, כן צריך לה רישיון.

אריאל גריפר: סעיף 298 לפקודת הסמים.

יפעת קריב: בתוך הקונסטרוקטיבי יש לך כמה חוליות והחברה העליונה שלנו שהיא חברה ציבורית צריכה רישיון למרות שאין לה מגע עם הצמח.

יפעת קריב: התיווך הוא נגזרת לא נכונה מזה.

רננה מיסקין: רק אם הוא מבצע עסקה בעצמו.

ענת ממסה קינן: לכן אני אומרת שעסקה כן צריכה להיות שם.

שרן השכל: איזו מילה מפריעה או איזו מילה לדעתך יוצרת סתירה?

ענת ממסה קינן: המילה עסקה אחרת.

רננה מיסקין: גם המילה סחר.

שרן השכל: יש אצלנו את המילה עסקה אחרת?

ענת ממסה קינן: לא.

ענת ממסה קינן: אבל בפקודת הסמים יש את המילה עסקה אחרת.

ענת מימון: אם אנחנו מדברים על פקודת הסמים ואנחנו אומרים שכאן זה רק ייצוא, לכאורה זה לא כולל עסקה אחרת.

ענת מימון: את אומרת שצריך להגיד את זה מפורשות.

ענת ממסה קינן: אני אומרת שעדיף להגדיר את זה כמה שיותר ואחר כך להגיד להחריג את ה-"למעט".

מתן כהנא: אבל גם לגבי סעיפים 6 ו-7.

שרן השכל: למה?

שרן השכל: אני לא מבינה.

מתן כהנא: כי יש פעולות שחסרות.

שרן השכל: תגידו מה הפעולות.

מתן כהנא: למשל מיצוי, הכנה, הפקה.

שרן השכל: זה לא ייצור?

מתן כהנא: אין ייצור.

מתן כהנא: אין עבירה של ייצור.

מתן כהנא: יש עבירה של יפיק.

רננה מיסקין: זה לא נכון.

רננה מיסקין: יש עבירה של ייצור.

רננה מיסקין: "לא ייצר אותו".

רננה מיסקין: בסעיף 6.

מתן כהנא: אני מדברת על סעיף 6.

מתן כהנא: זה בתוך סעיף 6.

ענת ממסה קינן: אבל ברגע שכתוב לא יגדל, לא ייצר, לא יפיק אותו – זה אומר שהייצור הוא לא הפקה.

קריאה: איפה יפיק?

אריאל גריפר: בסעיף 6 לפקודת הסמים.

ענת מימון: בואו נעשה סדר.

ענת מימון: אנחנו לא לוקחים את סעיף 6 ומעתיקים אותו.

ענת מימון: אנחנו קובעים את הפעולות לעניין החוק שלנו, על אף האמור בפקודת הסמים המסוכנים לעניין קנאביס לצרכים רפואיים.

ענת מימון: הרישיון נדרש לצורך הפעולות הבאות: גידול, ייצור, הפצה, החזקת מלאי, שינוע, הנפקה, יבוא וביצוע בדיקות מעבדה ומחקר אותו הוספנו.

ענת ממסה קינן: אולי נרשם תהליך הייצור

שרן השכל: זה לעניין הקנאביס הרפואי.

הדיל יונס: צריך הוראה שאומרת שאין בהוראות חוק זה לגרוע מהסמכות למתן רישיון בפקודה.

קריאה: זה לא מה שהיו"ר רוצה.

ענת מימון: לעניין קנאביס רפואי היא רוצה לדוגמה שפעולות שלא מנויות כאן מפורשות, לא יידרשו לרישיון.

ענת מימון: נכון?

שרן השכל: בקנאביס רפואי.

שרן השכל: נכון.

ענת מימון: הוראה ספציפית לעניין קנאביס רפואי שמונה את הפעולות שנדרשות לרישיון בקנאביס לצרכים רפואיים.

ענת מימון: זה מה שהסעיף הזה אומר.

שרן השכל: אנחנו מדברים על קנאביס רפואי בלבד.

טל פז מזרחי: אבל אין הגדרה של ייצור.

טל פז מזרחי: אולי נרשום תהליך ייצור או משהו שכולל את כל התווך של הפעולות.

ענת מימון: נכון.

ענת מימון: צודקת.

שרן השכל: לא ייצר.

ענת מימון: בישיבה הקודמת הגדרנו ייצור – כל פעולה שנעשית בקנאביס באתר הייצור, מסיום הגידול ועד אריזתו לשם מסחר.

ענת ממסה קינן: ואם זה לא באתר, הוא לא צריך רישיון?

ענת מימון: אתם ביקשתם לומר אתר.

שרן השכל: אם זה לא באתר, לא, לא נדרש רישיון משום שאם הוא לא מגדל את זה באתר, הוא מגדל את זה בצורה בלתי חוקית, הוא מגדל את זה בצורה פלילית ולכן פקודת הסמים המסוכנים חלה עליו.

ענת ממסה קינן: ואז הוא לא יכול לקבל רישיון.

ענת מימון: לא.

ענת מימון: הוא לא יכול לקבל רישיון.

מתן כהנא: אנחנו למעשה ניסינו לכסות את כל הפעולות.

שרן השכל: הן מכוסות.

שרן השכל: תגידו לנו פעולה שהיא לא מכוסה.

שרן השכל: הייצור מכוסה.

שרן השכל: יש עוד פעולה שלא מכוסה?

שרן השכל: אם אתם רוצים שנוסיף ספציפית שייצוא לא יידרש ברישיון, נוסיף את זה בצורה מאוד ברורה.

רננה מיסקין: להוסיף את המילה "סחר" שמופיעה בסעיף 13 ו"עסקה אחרת".

שרן השכל: מה זה עסקה אחרת?

שרן השכל: אם אני עכשיו איש עסקים שרוצה לקשר בין המפעל לבין איזשהו גורם בחוץ לארץ ואני מנסה לתווך בעסקה הזאת.

יובל לנדשפט: זה תיווך.

שרן השכל: אני צריך רישיון?

שרן השכל: לא.

רננה מיסקין: אם זה תיווך נטו, זאת אומרת, הפעולה היחידה שאתה עושה - - -

שרן השכל: תסבירי לי איזה עוד פעולה דורשת רישיון.

קריאה: השמדה.

רננה מיסקין: כן, אבל זה בעניין אחר.

שרן השכל: נוסיף גם השמדה.

שרן השכל: תודה.

שרן השכל: מה עוד חוץ מהשמדה?

ורד ליפמן: המילה מלאי לא ברורה.

קריאה: יחזיק, בלי מלאי.

שרן השכל: כן.

שרן השכל: יחזיק.

שרן השכל: כמו שתיקנתם קודם.

שרן השכל: אבל צריך לוודא שיחזיק, זה לא כולל - - -

ענת מימון: הכוונה במלאי זה לעשות את זה למשהו - - -

רננה מיסקין: אמרנו שעיסוק הוא לא כולל רישיון החזקה.

שרן השכל: יחזיק מוצרים.

שרן השכל: אנחנו לא יכולים לומר רק יחזיק.

שרן השכל: צריך להבין שזאת החזקה של מלאי.

רננה מיסקין: נראה לי שזה בסעיף ספציפי שמדבר על כך אבל החרגנו את זה מעיסוק.

קריאה: זה לא רק מלאי.

קריאה: זה גם חומר בתהליך עבודה.

שרן השכל: אבל זה כלול בגידול ובייצור.

שרן השכל: החזקת מלאי זה מי שיש לו את המחסנים הענקיים.

רננה מיסקין: המחסנים הענקיים זה לא גידול ולא ייצור.

אביחי ויקטור סמילה: אלה בתי המסחר.

רננה מיסקין: אבל גם בתי המסחר מחזיקים מלאי.

יובל לנדשפט: מה קורה אם מישהו רוצה להיות יבואן של סוגי קנאביס.

יובל לנדשפט: רק לייבא אימהות, זנים, זרעים?

יובל לנדשפט: .

שרן השכל: זה ייבוא.

שרן השכל: זה נדרש לרישיון.

יובל לנדשפט: הוא צריך רישיון לייבוא, אבל ההחזקה שלהם, הוא עוד לא מוכר.

יובל לנדשפט: הוא למעשה פותח פרה-משתלה.

יובל לנדשפט: זה הולך להיות זרעים, תרביות וכולי.

שרן השכל: אנחנו צריכים להוסיף בפרק ההגדרות מה זה מלאי.

יובל לנדשפט: בהחזקה צריך לכתוב למעט מטופל.

יובל לנדשפט: מטופל זה עניין אחר, מותר לו להחזיק.

קריאה: כאן נמצאת הבעיה.

קריאה: אמרתם שאסור לו לגדל.

קריאה: יש לכם סעיף שאסור לו לגדל.

קריאה: אני אסביר מה יובל אמר.

קריאה: אם אנחנו מדברים על שימוש עצמי, החזקה, ברישיונות של המטופלים היום כתוב החזקה ושימוש עצמי.

קריאה: אגב, מבחינתי אפשר גם להגדיר שכל פעולה אחרת כוללת בתוכה גם את הרישיון להחזיק.

קריאה: מעבר לזה, פעולה של גידול כוללת גם את ההחזקה.

קריאה: או אפילו הוא יכול להחזיק ללא מגע בחוליות אחרות.

שרן השכל: מה עם מטופל גריאטרי שנזקק למישהו שיאסוף לו את זה?

שרן השכל: לדעתי זו הגדרה רחבה מדי.

רננה מיסקין: לכן הגדרנו למעט החזקה לשימוש עצמי.

רננה מיסקין: הגדרנו את זה בהגדרה של עיסוק.

שרן השכל: אבל אז את סותרת את הפקודה.

שרן השכל: מה זה החזקה לשימוש עצמי למטרות רפואיות?

שרן השכל: או שימוש עצמי בכלל.

רננה מיסקין: דווקא כאן יש סעיף שאומר שזה לא...

רננה מיסקין: וחלק יצטרכו את זה אם רוצים לעבור למרשמים.

אריאל גריפר: איך זה מתיישב עם סעיף 34כד שמגדיר החזקה בפקודת העונשין – החזקה, שליטתו של אדם בדבר המצוי בידו, או בידו של כל אחד אחר.

רננה מיסקין: לכן צריך החזקה, כדי להבין שזאת החזקה עסקית.

אריאל גריפר: בידו של אחר.

אריאל גריפר: למה צריך בידו של אחר?

רננה מיסקין: זה לא קשור.

אריאל גריפר: למה זה לא קשור?

ענת מימון: זה כן קשור.

רננה מיסקין: אמרתי לא קשור על משהו אחר.

רננה מיסקין: מלאי במובן הזה לא מוסיף לנו שום דבר כי מלאי יכול להיות של מטופל.

שרן השכל: מה שנעשה, רננה, אנחנו נעשה הגדרה נוספת ונכתוב הגדרת מלאי.

שרן השכל: אנחנו נגדיר את המילה מלאי לעניין החוק הזה.

שרן השכל: אנחנו נגדיר את המלאי כעניין עסקי.

שרן השכל: האימא של ילד חולה אפילפסיה הלכה להביא מהבית לחדר מיון את הדבר הזה.

רננה מיסקין: אין לנו ויכוח על המהות.

רננה מיסקין: יש לנו ויכוח על הניסוח.

שרן השכל: ענת, אני מבקשת להוסיף הגדרה של מה זה מלאי.

שרן השכל: אני רוצה שזאת תהיה הגדרה של משהו עסקי.

רננה מיסקין: בהקשר לשאלה ששאל אריאל.

רננה מיסקין: אני לא אחראית כאן על הפרשנות אלא משרד המשפטים אחראי על הפרשנות.

רננה מיסקין: איך שאני מבינה את זה, איך שאנחנו מפרשים את זה היום, החזקה בוודאי כוללת גם החזקה ללא מגע כמו שמוגדר שם ועכשיו אני לא זוכרת היכן.

אריאל גריפר: נכון, במפת הדרכים רשמתם החזקה קונסטרוקטיבית וגם הפקודה מדברת.

רננה מיסקין: לא רק שם.

אריאל גריפר: השאלה שלי היא אם רשום החזקה בחוק העונשין, שפירושה של החזקה היא גם שליטה בחומר בלי מגע, לפי חוק העונשין זה אומר שגם מתווך בין עסקאות קנאביס שלט בחומר.

רננה מיסקין: לא.

אריאל גריפר: אז מה הוא עושה?

אריאל גריפר: יש לו שליטה.

אריאל גריפר: הוא יודע להביא את זה ממדינה אחת לשנייה.

רננה מיסקין: אז הוא צד לעסקה ואז זה נכלל בפקודה.

אריאל גריפר: למה הוא צד לעסקה?

רננה מיסקין: אם הוא עושה את כל הדברים האלה, הוא צד לעסקה או לפעולות אחרות בקנאביס.

קריאה: הוא מתווך.

ענת מימון: אם הוא מתווך, הוא לא נחשב צד לעסקה.

אריאל גריפר: בעסקת נדל"ן המתווך צד לעסקה?

רננה מיסקין: אם הוא צד לעסקה, הוא צד לעסקה.

רננה מיסקין: אם הוא רק מתווך, הוא רק מתווך.

אריאל גריפר: אם יש חברה שהיא מתווכת בקנאביס לישראל, אני לא צריך רישיון.

יובל לנדשפט: מתווכת היא לא מייבאת.

יובל לנדשפט: אם המתווך הוא בעלים של הקנאביס באיזשהו שלב, הרי הוא מחזיק בו.

יובל לנדשפט: אבל אם הוא רק אומר שאתה תעשה עסקה עם ההוא ואין לו רווח מזה, הוא לא מחזיק בקנאביס גם במובן המשפטי של החזקה קונסטרוקטיבית לענייני סמים ונשק, ורק בהם יש החזקה קונסטרוקטיבית שהיא החזקה גם בלי החזקה בפועל – אז הוא צריך רישיון.

יובל לנדשפט: אבל אם כמו במקרה של אדם שהוא מתווך, יש בעל דירה ויש מישהו שרוצה לשכור אותה והם עושים את העסקה ביניהם ואותו אדם לרגע לא גר בדירה, הוא לא בעליה, אין לו שום קשר והוא לא צד לעסקה – הוא לא צריך רישיון.

אריאל גריפר: יכול להיות רישיון של בית מרקחת שמותר לו לנפק קנאביס רפואי, אני יכול להיות גם מתווך וגם צד לעסקה.

יובל לנדשפט: נכון.

יובל לנדשפט: מי שיש לו רישיון עיסוק בתחום, רישיון העיסוק, אם תקראו את מפת הדרכים, ורוצה לעסוק בתחום בתיווך או בייבוא, הוא לא נדרש לרישיון גם בקונסטרוקטיבי.

אריאל גריפר: גם בית מרקחת יכול היום להיות יבואן.

יובל לנדשפט: תקראו את נוהל 107 ותראו.

טל פז מזרחי: צריך להגדיר את ההגדרה של החזקה גם כמי שכוללת קונסטרוקטיבי בצורה רחבה.

ענת ממסה קינן: אבל השאלה אם בתוך הקונסטרוקטיבי נכנס הנושא של תיווך.

יובל לנדשפט: אין את המילה החזקה קונסטרוקטיבית.

יובל לנדשפט: זה רק לפירוש החוק.

יובל לנדשפט: בנהלים זה נקרא רישיון אחר.

יובל לנדשפט: מי שמבקש רישיון לפעולות אחרות.

יובל לנדשפט: אותו אחד שרוצה לתווך, ויש כאלה, בין מטופלים שרוצים לקנות לבין בתי המרקחת שרוצים למכור.

ענת ממסה קינן: את זה הגדרתם כעסקה אחרת?

ענת ממסה קינן: לפי המונח עסקה אחרת ביקשתם רישיון?

רננה מיסקין: אם הוא צד לעסקה.

יובל לנדשפט: עיסוק אחר.

רננה מיסקין: הוא שם רשימה של בתי מרקחת אבל הוא לא צד לעסקה.

ענת ממסה קינן: ואם הוא צד לעסקה?

רננה מיסקין: הוא צריך רישיון.

ענת ממסה קינן: יש משמעות למילה עסקה אחרת.

קריאה: אבל רישיון קונסטרוקטיבי לתיווך בייבוא.

אריאל גריפר: מה זאת אומרת?

אריאל גריפר: אני תמיד ארוויח מהעסקה, גם אם אני לא אהיה צד לעסקה.

רננה מיסקין: השאלה מה האופן שבו אתה צד לעסקה בין הצדדים.

אריאל גריפר: נכון.

אריאל גריפר: אנחנו באים כאן כדי לנסות לאתגר את הנקודה הזאת.

שרן השכל: אדם שמרוויח מהעסקה הזאת, בין אם זה תשלום - - -

אריאל גריפר: מתווך, גם אם הוא לא צד, הוא מרוויח מהעסקה.

אריאל גריפר: יש לו אינטרס כלכלי בעסקה.

שרן השכל: אם יש לו צד כלכלי בעסקה, הוא נדרש לרישיון.

אריאל גריפר: אלא אם כן הוא מתווך לשם שמיים, אבל לא נראה לי שזה המקרה.

יובל לנדשפט: יש כאלה.

יובל לנדשפט: יש אתרים שמציגים מלאי בבתי מרקחת פתוחים למטופלים והמטופלים יכולים לבחור בעצמם היכן הם קונים ולאותם אתרים אין התקשרות עם בתי המרקחת והם לא מרוויחים בגלל שהם מציגים את המלאי.

יובל לנדשפט: יש אתרים אחרים בהם המטופל רוצה לפנות אל האתר, האתר מפנה אותו כי נשמר לו מלאי במקום כזה או אחר והוא כן רוצה לגזור קופון על העסקה.

יובל לנדשפט: יש גם כאלה.

יובל לנדשפט: הם כן צריכים רישיון.

אריאל גריפר: מה בסוף התכלית?

יובל לנדשפט: אם הוא לשם שמיים מציג, מתווך בעסקה, קושר בינו לבינו לשם משהו שאין לו רווח מזה, הוא לא צריך רישיון אבל ככל שנגזר רווח מזה, הרי שהוא כעוסק.

יובל לנדשפט: זאת התכלית.

אריאל גריפר: רק לסכם במשפט.

אריאל גריפר: מתווך שאין לו בנפיט מהעסקה, לא צריך רישיון אבל אם המתווך של העסקה, יש לזה תוחלת כלכלית בשבילו ואם העסקה יוצאת לפועל הוא מקבל ממנה איזה שהם אחוזים – הוא כן צריך רישיון.

יובל לנדשפט: נכון.

רננה מיסקין: כך פירשנו.

רננה מיסקין: מי שאחראי על פירוש הוראות החוק שיש על כך מחלוקת, זה משרד המשפטים.

רננה מיסקין: אם יש שאלות, אפשר להפנות למשרד המשפטים.

אריאל גריפר: מה עמדת משרד המשפטים?

הדיל יונס: אנחנו נבדוק עם המחלקה הפלילית מה בדיוק ההגדרה הנכונה.

הדיל יונס: אנחנו יודעים שנורמה פלילית צריכה להיות מאוד ברורה כדי שתתיישב עם עיקרון החוקיות.

הדיל יונס: אנחנו נעביר את העמדה שלנו בעניין הזה.

שרן השכל: בסדר.

שרן השכל: עוד הערות לעניין סעיף 3(א).

יפעת קריב: לא הבנתי מה נסגר עם הנושא של התיווך.

יפעת קריב: לא הצלחתי להבין.

שרן השכל: התיווך לא נמצא שם.

שרן השכל: אדם שלמעשה מקבל שכר על תיווך של עסקה, הוא צד בעסקה.

שרן השכל: זאת אומרת, זה גם מייבא.

יפעת קריב: אבל בפקודת הסמים - - -

שרן השכל: גם בפקודת הסמים היום, אדם שמתווך הוא אדם שמרוויח בצד הכספי מהעסקה.

יפעת קריב: לא.

יפעת קריב: תקראי את סעיף 14.

יפעת קריב: "לא יתווך אדם, בין בתמורה ובין שלא בתמורה, בפעילות אסורה לפי סעיף 13".

רננה מיסקין: נכון.

רננה מיסקין: זו פעילות אסורה.

שרן השכל: זו פעילות שעל פי חוק היא אסורה.

שרן השכל: אני סוגרת את הסעיף הזה ואני עוברת לפסקה (ב) בסעיף 3.

שרן השכל: אנחנו משאירים את ההגדרה כמו שהיא.

שרן השכל: נגדיר מה זה "יחזיק מלאי" ונוסיף גם את עניין ההשמדה.

ענת ממסה קינן: אמרנו שמשרד המשפטים יבדוק לגבי עסקה אחרת.

שרן השכל: נבדוק אבל כרגע אנחנו לא מכניסים את זה.

יובל לנדשפט: חייבים להוסיף כאן משהו אחד.

יובל לנדשפט: במחקר חקלאי, יכול בן אדם לומר שהוא רוצה לחקור זנים ואז הוא לא צריך רישיון.

יובל לנדשפט: הוא יפתח חווה, יגדל מאה דונם לחקר חקלאי.

קריאה: אבל זאת החזקה.

שרן השכל: זאת החזקה.

שרן השכל: אני סוגרת את זה.

שרן השכל: אני עוברת לסעיף הבא.

קריאה: רק לגבי הנושא של היתר הייצוא.

שרן השכל: אמרנו שזה נשאר כפי שזה.

ענת מימון: אמרנו שמשרד המשפטים יבדוק מה זה עסקה אחרת.

קריאה: גם סחר צריך להיכנס.

מתן כהנא: צריך לוודא שהייצוא, גם אם לא קוראים לזה רישיון, הרי היתר הוא גם רישיון.

מתן כהנא: גם ייצוא כרוך ברישיון ואולי קוראים לו היתר אבל תכל'ס זה רישיון.

שרן השכל: חבר'ה, אנחנו לא נוסיף את הייצוא משום שמי שמייצא, הוא למעשה גם כך נדרש ברישיון.

מתן כהנא: הפעולה של הייצוא כרוכה ברישיון.

מתן כהנא: הפעולה.

שרן השכל: כן.

שרן השכל: אנחנו רוצים אך ורק היצר יצוא.

שרן השכל: אנחנו לא רוצים רישיון יצוא.

קריאה: ומה לגבי הסחר?

שרן השכל: אנחנו יכולים להוסיף את עניין הסחר.

שרן השכל: אז זה פותר לנו את העניין הזה עם התיווך.

קריאה: גם ייצוא נכנס בסחר.

רננה מיסקין: זה לא מאוד משנה לכם כי גם כך אתם רוצים שזה יהיה ברישיון.

קריאה: לא.

קריאה: סחר הוא לא ייצוא.

רננה מיסקין: בוודאי שסחר הוא ייצוא.

יובל לנדשפט: יש גם סחר בארץ.

ענת מימון: אבל אם כותבים סחר, זה כולל גם ייצוא.

רננה מיסקין: סחר כולל גם ייצוא.

אביחי ויקטור סמילה: אלה סעיפים שונים.

אביחי ויקטור סמילה: יצוא וסחר הוא לא אותו סעיף.

רננה מיסקין: אבל סחר יכול לכלול ייצוא מבחינה לשונית.

קריאה: אבל היום הוא לא כלול בפקודה ולא הוציאו את זה "למעט".

יובל לנדשפט: הפקת חומר מיקרוביאלי, אותם אתרים בהם נעשים.

שרן השכל: נאמר שיערוך בהם בדיקות מעבדה.

יובל לנדשפט: אלה לא בדיקות מעבדה.

יובל לנדשפט: זה הפחתת עומס מיקרוביאלי.

יובל לנדשפט: ההקרנה.

שרן השכל: טיפול בתוצרת?

שרן השכל: טיפול בתוצרת הוא חלק מהייצור.

אביחי ויקטור סמילה: למה צריך את זה?

יובל לנדשפט: אתה צודק אבל בינתיים מגדלים.

יובל לנדשפט: לא יהיה קנאביס בשוק?

אביחי ויקטור סמילה: יהיה.

אביחי ויקטור סמילה: אל תדאג, יהיה.

שרן השכל: אני מבינה שגם העניין של טיפול בתוצרת זה חלק מתהליך הייצור.

יובל לנדשפט: לא, כי זה אתר אחר.

יובל לנדשפט: בגלל שחלקם אלה אתרים מסווגים, הם לא בתוך החוות.

יובל לנדשפט: זה לא שהחווה שולחת את תוצרתה אל אתר להסטת עומס מיקרוביאלי.

יובל לנדשפט: צריך למצוא את המילה החוקית.

ענת מימון: או שנוריד את האתרים מחוות הגידול והייצור ואז זה לא רק מה שנעשה באתר אלא כל הפעולות שנעשות בקנאביס.

יובל לנדשפט: בדיקות מעבדה.

יובל לנדשפט: תוסיפו "יטפל".

יובל לנדשפט: אני לא יודע למצוא את המילה החוקית.

שרן השכל: זה קשור בייצור.

יובל לנדשפט: לא.

יובל לנדשפט: זה בתווך.

ענת מימון: הגדרנו ייצור עד שלב האריזה למסחר וניפוק.

קריאה: זה בין הגידול לבין הייצור.

יובל לנדשפט: זה בין.

יובל לנדשפט: הוא יוצא מהחוות ועובר את ההקרנה ואז מגיע למפעלים.

יובל לנדשפט: מפעל לא יקבל בלי שהוא עבר במקום הזה.

יובל לנדשפט: בחווה אי אפשר לעשות את זה.

שרן השכל: בדיקות מעבדה ומעבדות הקרנה.

יובל לנדשפט: עומס מיקריביאלי.

יובל לנדשפט: זאת המילה.

אביחי ויקטור סמילה: אבל בדיון הקודם אמרת שלא חייב להקרין.

שרן השכל: אבל אם הוא מקרין, הוא נדרש לרישיון.

ענת מימון: עדיף להכניס את זה בהגדרה של ייצור.

ענת מימון: "כל פעולה שנעשית בקנאביס מסיום הגידול ועד לאריזתו לשם מסחר, לרבות פעולות".

שרן השכל: לרבות פעולת הקרנת התוצרת.

יובל לנדשפט: הפחתת עומס מיקרוביאלי.

שרן השכל: איך אתה מפחית עומס מיקרוביאלי?

יובל לנדשפט: יש אוזוניזציה, יש עוד כמה שיטות אחרות.

קריאה: שפוגעות בצמח.

יובל לנדשפט: כעת הן נמצאות בסופי תהליך בדיקה בגלל שמטופלים טוענים שהם לא אוהבים את אותו תהליך הקרנה.

יובל לנדשפט: זכותם.

יובל לנדשפט: יש יותר משיטה אחת להפחתת עומס מיקרוביאלי.

יובל לנדשפט: דרך אגב, זה יכול להיות גם על ידי גלי קול.

שרן השכל: תודה.

שרן השכל: אנחנו יכולים לעבור לסעיף הבא, לסעיף 3(ב).

ענת מימון: השר, בהתייעצות עם השר לביטחון פנים, ובאישור ועדת הבריאות של הכנסת יקבע הוראות נוספות לעניין תנאים לרישיון לפי סעיף קטן (א), והכול בכפוף להוראות חוק זה.

ענת מימון: זאת הסמכה כללית לתקנות ככל שיש צורך.

רננה מיסקין: מה הקשר בין זה לבין התוספת הראשונה?

רננה מיסקין: הנוהל מגדיר את התנאים.

רננה מיסקין: עכשיו את אומרכת שרוצים לקבוע תנאים נוספים.

ענת מימון: ככל שרוצים לקבוע תנאים נוספים.

רננה מיסקין: עד עכשיו אמרנו שאם אנחנו רוצים לשנות את הנוהל, אין צורך.

ענת מימון: לרישיון.

ענת מימון: למתן הרישיון.

רננה מיסקין: כן, אבל הנוהל מגדיר את התנאים.

ענת מימון: אנחנו קובעים את התנאי בתוספת השנייה.

ענת מימון: עוד מעט נגיע לזה.

ענת ממסה קינן: הכוונה היא רק תנאים לעצם מתן הרישיון?

ענת ממסה קינן: צריך להבהיר את זה כי זה לא ברור.

ענת ממסה קינן: תנאים לרישיון כוללים היום גם תנאים מהותיים.

ענת מימון: הוראות נוספות לעניין תנאים לרישיון.

ענת מימון: איך להגיד את זה אחרת?

אריאל גריפר: לעצם מתן הרישיון.

אריאל גריפר: יכול להיות שבחידוש לא יהיה.

רננה מיסקין: חידוש בוודאי נכלל.

רננה מיסקין: זה מתן רישיון חדש.

ענת מימון: לעניין תנאים למתן הרישיון.

ענת מימון: את רוצה להוסיף את המילה "מתן"?

רננה מיסקין: כן.

רננה מיסקין: תנאים למתן הרישיון.

ענת מימון: ברור שחידוש הוא כמו מתן רישיון.

ענת מימון: צריך לעמוד באותם תנאים.

ענת ממסה קינן: רק אלה שמופיעים בתוספת השנייה?

ענת מימון: לא, אבל כאן אנחנו נותנים הסמכה לתקנות, ככל שרוצים להוסיף עוד תנאים לרישיון.

רננה מיסקין: ומה קורה עד שיש תקנות?

קריאה: אין כלום.

רננה מיסקין: נעיר על כך בנפרד.

רננה מיסקין: זה בעצם אומר שהתחום היום מכוסה על ידי מפת הדרכים, קודם יכוסה על ידי התוספת השנייה ובהמשך – וזה לא כתוב כאן

רננה מיסקין: אבל צריך להבהיר - יכוסה על ידי תקנות שיחליפו את התוספת השנייה.

ענת מימון: לא בהכרח.

ענת מימון: אם תרצו להמשיך בנוהל של מפת הדרכים, יש גם בסוף הסמכה כללית לנהלים.

רננה מיסקין: אבל כתוב "יקבע", לא "יהיה רשאי לקבוע".

ענת מימון: זה "רשאי לקבוע".

ענת מימון: אפשר לשנות.

יפעת קריב: הנוסח שונה מהנוסח שנשלח?

ענת מימון: אני פשוט הורדתי את תחומי הגידול, הייצוא וכולי.

ענת מימון: אין צורך לקרוא את זה שוב אלא אמרנו רישיון לפי סעיף קטן (א).

יובל לנדשפט: לעניין תנאים לרישיון לעיסוק על פי סעיף 3(א).

יפעת קריב: את יכולה לקרוא את זה שוב?

יפעת קריב: לא הצלחנו להבין.

ענת מימון: "השר, בהתייעצות עם השר לביטחון פנים, ובאישור ועדת הבריאות של הכנסת רשאי לקבוע הוראות נוספות לעניין תנאים למתן רישיון לפי סעיף קטן (א), והכול בכפוף להוראות חוק זה".

יעל שכטר סיטמן: הסעיף הזה אומר בפועל שכל רישיון חדש או כל שינוי בתנאי רישיון צריכים לעבור דרך לא הגיונית.

שרן השכל: לא רישיון ספציפי.

שרן השכל: מה פתאום?

שרן השכל: התנאים למתן הרישיון.

שרן השכל: במידה וירצו להוסיף נוהל, נגיד שאת צריכה לעמוד עכשיו ב-GMP, ב-GSP, ב-GAP.

יעל שכטר סיטמן: אם רוצים להוסיף תנאי לרישיון?

ענת מימון: לא לרישיון ספציפי.

ענת מימון: תנאי למתן רישיונות כלליים.

שרן השכל: אם אני רוצה עכשיו להוסיף נוהל, בהתייעצות השר לביטחון פנים ובאישור ועדת הבריאות יוסיפו את הנוהל הזה.

ענת מימון: תנאי למתן רישיון.

יעל שכטר סיטמן: אתן אומרת שכל הנושא של ועדת הבריאות או ועדות הכנסת, זה יעבור לשם שקיפות, כדי שהכול יהיה שקוף.

יעל שכטר סיטמן: למה לא להפנות לנהלים ולתקנות של משרד הבריאות ולחייב אותם להעביר להערות הציבור כל דבר שהם רוצים לשנות או לעדכן?

ענת מימון: כך לא עובדים.

קריאה: זה עובד נהדר בענפים אחרים.

אריאל גריפר: משרד הבריאות כן עובד כך.

שרן השכל: זה היה אמור לעבוד כך עד עכשיו.

שרן השכל: אם כן, לשם מה צריך את החוק הזה?

שרן השכל: בואו נשאיר אתה תקנות כפי שהן.

שרן השכל: הרי לפי נוהל שקבעו למשרדי ממשלה, גם כך הם אמורים להעביר את הכול לפניות ציבור.

קריאה: צריך חוק מסגרת.

קריאה: הגיוני.

שרן השכל: הכול במשרדי הממשלה חייב לעבור דרך נוהל תקין כולל הערות לפרסום, הערות לציבור וקבלת הערות לציבור.

שרן השכל: אם זה עובד כרגע נהדר – נהדר, אז נייתר את החוק הזה.

אריאל גריפר: יש חובה לעשות את זה.

שרן השכל: בטח.

שרן השכל: נוהל תקין בכל משרדי הממשלה.

אריאל גריפר: אבל אין את זה.

שרן השכל: נכון.

שרן השכל: לכן אנחנו מוודאים שעכשיו זה עובר נוהל של שקיפות.

שרן השכל: הרי בעניין הזה אין סנקציות כלפי המשרדים הממשלתיים.

ענת מימון: תנאים למתן רישיון בכל תחומי העיסוק שאני מכירה, זה בחקיקת משנה, אם לא בחקיקה ראשית.

ענת מימון: אני לא מצליחה להבין למה יש בעיה לקבוע את זה בדרג של חקיקת משנה.

יפעת קריב: אני אגיד לך למה יש בעיה.

יפעת קריב: כי בפועל תעשיית הקנאביס לא באמת מעניינת את שר הבריאות ואת השר לביטחון פנים.

יפעת קריב: בפועל.

יפעת קריב: מתחילת הקדנציה הנוכחית, שניהם לא נפגשו אתנו ולו פעם אחת.

יפעת קריב: הם לא מכירים, הם לא קשובים.

יפעת קריב: לא היינו זועקים ושולחים מסרונים לשרן השכל אם שר הבריאות היה לפעמים מקשיב.

ענת מימון: אולי נוסיף כאן תנאי ברישיון.

יפעת קריב: למה את צריכה את שני השרים?

שרן השכל: בשביל מה את צריכה שזה יוסיף לך תנאים בלי שזה עובר את הבקרה של חברי הכנסת?

שרן השכל: למה את צריכה את זה?

יפעת קריב: אני חושבת שזה רק מסרבל.

שרן השכל: איך זה מסרבל?

יפעת קריב: הם בכלל לא קשובים לתעשייה הזאת.

שרן השכל: בדיוק בגלל זה קבענו את הנוהל הזה.

יפעת קריב: בגלל שקבעת את הנוהל, השר פתאום יהיה קשוב לתעשייה?

שרן השכל: אם השר לא קשוב לתעשייה והוא רוצה לקבוע נוהל שהגיע אתמול מזימבבווה כדי להוסיף מיץ פטל לתוך כל קופסת קנאביס, היום הוא יכול לקבוע את זה.

שרן השכל: אנחנו קובעים שאם הוא רוצה עוד נוהל אחד, הוא יצטרך לעבור התייעצות עם השר לביטחון פנים והוא יצטרך לעבור את אישור ועדת הבריאות של הכנסת ורק אז הוא יוכל להוסיף נהלים כאלה.

שרן השכל: מה הבעיה ומה הסרבול?

שרן השכל: תסבירי לי.

יפעת קריב: אני אסביר לך.

יפעת קריב: כל הנהלים שהוספו עד היום, פרט לשניים, היו נהלים שבאו מהמציאות היום-יומית שלנו כמו לדוגמה לאשר לחברת האם שלנו - - -

שרן השכל: את רוצה שאני אוריד את זה ושלמעשה שר הבריאות יוכל להוסיף איזה נוהל שהוא רוצה, מתי שהוא רוצה ואיך שהוא רוצה?

יפעת קריב: שר הבריאות לא מתעסק בזה.

יפעת קריב: הוא לא מתעסק בזה.

שרן השכל: תודה.

שרן השכל: נגמר.

יפעת קריב: אתם טועים.

יפעת קריב: השר לא מתעסק בזה.

שרן השכל: תודה רבה.

שרן השכל: נקודה.

שרן השכל: אביחי, בבקשה.

אביחי ויקטור סמילה: מה עם הרישיונו שלנו, המטופלים?

שרן השכל: אנחנו לא שם.

שרן השכל: אלה רישיונות לעסק.

שרן השכל: למגדלים.

שרן השכל: לייצור.

שרן השכל: העניין של המטופלים הוא בניפוק ומרשם.

שרן השכל: כנראה לא נספיק להגיע לזה היום.

יפעת קריב: כי החוק הזה כרגע מסנדל אותנו.

יפעת קריב: יש עוד הערות לסעיף קטן (ב)? לא.

יפעת קריב: אני רוצה לעבור לסעיף קטן (ג).

ענת מימון: רישיון לעיסוק בקנאביס לצרכים רפואיים, לא יכלול הגבלות כמותיות כלשהן בדבר היקף הפעילות המותרת למקבל הרישיון.

רננה מיסקין: למה נדרש הסעיף הזה?

שרן השכל: כאשר כבר נתתם את הרישיון לאותו מגדל, אני לא רואה צורך מבחינת ההגבלה של הכמות אותה הוא מייצר או מנפק או דברים כאלה.

שרן השכל: יש סיבה לכך?

יובל לנדשפט: כן.

יובל לנדשפט: אני רוצה לומר שני דברים - ויעידו כאן המגדלים ובעלי החוות – על מה שקורה היום ולמה.

יובל לנדשפט: בהתחלה ניתן רישיון כי הוא נדרש בחוק לצורך ולידציה.

יובל לנדשפט: זאת אומרת, ולידציות רק להגעה לרישיון האמיתי שהוא רישיון העיסוק.

יובל לנדשפט: זה כמו שנותנים לבן אדם לנהוג, רק שיש לו מורה נהיגה לידו.

יובל לנדשפט: הוא לומד נהיגה.

יובל לנדשפט: הוא עושה ולידציה.

יובל לנדשפט: כשהוא סיים את הוולידציות – הוולידציות התהליכיות ולא רק הניקיון שהן חלק סופי - הוא יודע לגדל, שיצא לו, שהוא לא מרעיל וכולי, הוא מגיע לבקשה להגשת רישיון ואז הוא מקבל רישיון.

יובל לנדשפט: הרישיון הראשון ניתן לו לשנה על פי רציונל שאותו הוא מגיש לנו, בין אם זה מגדל ובין אם זה כל עוסק אחר.

יובל לנדשפט: הוא מגיש רציונל, למה הוא מבקש את הכמות והוא מקבל לשנה.

יובל לנדשפט: בשנה הזאת הוא עדיין נבדק ונבחן כמו הרישיון שמקבל נהג חדש.

יובל לנדשפט: בסוף השנה הוא מגיש בקשה והרישיון השני הוא כבר לשלוש שנים אלא אם כן חלו תקלות במשך השנה הראשונה.

יובל לנדשפט: אני מסתכל ומי שיוצר כאן, לא חלו תקלות, אז קיבלו אחרי הרישיון הראשון של שנה, רישיון של שלוש שנים.

קריאה: עדיין יש הגבלות כמותיות.

יובל לנדשפט: נכון.

יובל לנדשפט: למה יש הגבלות מהותיות?

יובל לנדשפט: כי גם בריאות הציבור מחייבת בקרה שנעשית מדגמית.

יובל לנדשפט: ככל שהכמות גדולה יותר, סיכויי הבקרה המדגמית לטעות הם קטנים יותר.

יובל לנדשפט: אין מגדל או עוסק שמגיש לנו רציונל ואומרים לו, לא.

יובל לנדשפט: בדרך כלל מגישים לנו איזשהו מסמך שמפרט את הרציונל על ידי ה-QA או QP של אותו אתר, מבקרי האיכות, ובדרך כלל אנחנו משתדלים לדייק אותו לטובת המגדל.

יובל לנדשפט: למה?

יובל לנדשפט: יש כאן אינטרס משותף.

יובל לנדשפט: המגדל לא רוצה לעשות גדול יותר כדי שלא יצא לו והוא יצטרך להשמיד את זה ומצד שני גם בריאות הציבור מחייבת את זה כיוון שככל שכמות האם גדולה יותר, הסיכוי לטעות שתיפול גדולה יותר ולכן יצא לו משהו שהוא לא ראוי לטובת המטופלים.

קריאה: זה בגידול נכון אבל לא בייצור.

קריאה: בייצור זה לא נכון.

שרן השכל: בעניין של הרישיון הראשוני למדגמי, אולי אפילו השנה הראשונה על מנת לראות שבאמת אותו מפעל הוא מפעל רציני, אבל כאשר אתה מגיע לרישיון אחרי שעברת את כל הבדיקות, עמדת בכל התנאים, תנאי אבטחה, איכות וכולי, המגדל עצמו, כלומר, היכולת שלו, בין אם לטעות ולמעשה אותה אצווה מושמדת ביחסיות לגודל שלה, בסופו של דבר זה נזק כספי שלו.

שרן השכל: אם הוא יצטרך להשמיד אצווה בגודל של דונם או בגודל של 3 דונם, העלות הכספים בסוף מושתת על אותו מגדל.

שרן השכל: לעניין משרד הבריאות.

שרן השכל: קודם כל, צריך להבין שעליכם יש עומס מטורף.

שרן השכל: אנחנו הורדנו חלק מהסמכויות על מנת להוריד מכם את העומס.

שרן השכל: אני חושבת שהעניין של לשבת ולחקור, לשבת עם כל מפעל, אחרי שהוא עבר את כל הבדיקות המטורפות שאתה יושב איתם אחד- אחד על הדבר הזה, זה באמת בלתי נתפס.

שרן השכל: לבוא ולומר שיתאים לך עכשיו 4 דונם, יתאים לך 50 דונם, אני לא חושבת שזה נכון.

שרן השכל: בסופו של דבר אותו אדם צריך למכור את זה ואם הוא לא ימכור את זה, הוא יפסיד כסף.

שרן השכל: אם האיכות לא טובה, הוא יצטרך להשמיד את זה.

יובל לנדשפט: העובדות שבידיך לא נכונות.

יובל לנדשפט: אנחנו לא קובעים לחווה כמה דונם.

יובל לנדשפט: חווה יודעת לפי הסכמי הקרקע שלה כמה דונם היא רוצה.

יובל לנדשפט: חווה של 50, חווה של 5 דונם.

יובל לנדשפט: אנחנו לא קובעים את גודל החווה.

יובל לנדשפט: לא משנה אם זה בחווה או זה במפעל.

יובל לנדשפט: הביקורת שלנו היא לעניין כמויות.

יובל לנדשפט: לא שטח, לא גודל, לא מספר עובדים.

יובל לנדשפט: דבר שני.

יובל לנדשפט: הנושא של כמות גדולה, יש לו שלוש פנים.

יובל לנדשפט: האחד הוא הפן הכלכלי.

שרן השכל: כמות גדולה לא טובה, אני מקבלת את זה שבסוף המגדל צריך לעשות את החישוב הזה ולא היק"ר.

יובל לנדשפט: נכון לא ענייננו.

יובל לנדשפט: כמות גדולה לא טובה, יש כאן צד של ביטחון פנים.

שרן השכל: ביטחון פנים, לא עניינך.

שרן השכל: נדבר עוד מעט עם המשטרה.

יובל לנדשפט: נכון.

יובל לנדשפט: לא ענייננו.

יובל לנדשפט: ענייננו אך ורק בריאות הציבור.

יובל לנדשפט: כמות גדולה, יש בה סיכוי גדול יותר לטעות כי ככל שה-N – N הוא מתחת למכנה – גדול יותר וכמות הבדיקות הנדרשת של שורש N מינוס 1, יש סיכוי גדול יותר לטעון לא מזוהה.

יובל לנדשפט: לכן בשנה הראשונה הכמות היא כמות מבוקרת.

שרן השכל: לפי העיקרון הזה אני מקבלת את עמדתכם לעניין הנהג החדש ולעניין השנה הראשונה.

שרן השכל: אבל אחרי שאותו מפעל הוכיח את עצמו ויש לו בקרות איכות פנימיות - - -

יובל לנדשפט: זה מה שקורה.

יובל לנדשפט: הוא עדיין יש הגבלות.

שרן השכל: אם זה כך, לא צריכה להיות לכם כל התנגדות בעניין.

יובל לנדשפט: יש רציונל לשנות.

רננה מיסקין: אני חושבת שסעיף שמנוסח כמו זה שאין לנו בכלל אפשרות לקבוע הגבלות כמותיות, הוא סעיף לא נכון.

רננה מיסקין: אם יש טענות לעניין הכמות שאושרה או לא, בוודאי עוסק יכול לטעון בנושא הזה.

רננה מיסקין: בגדול, אם מבקשים מאתנו – אנחנו נותנים.

יובל לנדשפט: מבקשים עם רציונל.

רננה מיסקין: זה שלא תופיע בכלל אפשרות להגביל כמות ברישיונות?

רננה מיסקין: אני גם לא חושבת שזה נכון באופן כללי שיש רישיון לכמה כמות שאתה רוצה באשר היא.

רננה מיסקין: אין דבר כזה.

אריאל גריפר: אני רוצה לשאול.

אריאל גריפר: יש את אמנת הסמים הבין-לאומית שמצטטים ואנחנו כפופים לה.

אריאל גריפר: לפי האמנה הזאת כל מדינה מדווחת אחת לשנה על הכמות המוערכת של ייצור, גידול, יבוא, יצוא, כמה מכל סם יצא מתחומה.

אריאל גריפר: לפי הדיווחים של מדינת ישראל בשנת 2021 זה היה 28 טון, כל הקפסטי של הקנאביס ובשנת 2022 זה 49 טון.

אריאל גריפר: כלומר, יש 49 טון שאמורים להתחלק בין יבוא, יצוא, גידול.

אריאל גריפר: את זה האמנה קובעת.

אריאל גריפר: ההגבלה היא באמנה.

אריאל גריפר: איך הדיווחים של מדינת ישראל מכוח האמנה לאו"ם מתיישבים עם זה שלא תהיה הגבלת כמות?

אריאל גריפר: 49 טון, זה המשחק.

אריאל גריפר: זה מגרש המשחקים שלנו בשנה הקרובה.

אריאל גריפר: סליחה, נוריד את זה, זה לא המגרש.

שרן השכל: האו"ם מגביל אותנו בכמות הייצור?

מתן כהנא: אני רוצה להתייחס לזה.

מתן כהנא: בהתאם לפרק 21 באמנה, מדובר על מגבלות בייצור וביבוא שבעצם מושתתות על אותן הערכות שמדינות אמורות להגיש בכל שנה לגבי הצריכה והצרכים שיש למדינה שזה כולל גם את הייצוא.

מתן כהנא: כלומר, מותר לייצר כשיש לך הערכה של יצוא בכמויות מסוימות.

מתן כהנא: אבל יש בהחלט מגבלה.

מתן כהנא: האמנות קובעות את זה שצריכה להיות מגבלה שנובעת מהצרכים והצריכה באותה מדינה.

מתן כהנא: לתת את זה למעשה בלי שום מגבלה כזאת, בדרך כלל זה מתואם גם עם המגדלים ועם המטופלים.

אריאל גריפר: בשנת 2021 היה 28 טון.

אריאל גריפר: הכניסו 22 טון.

אריאל גריפר: זה אומר שהשארתם למגדלים 6 טון.

שרן השכל: אני רוצה להבין.

שרן השכל: לקנדה אין רק שוק רפואי אלא יש לה גם שוק לשעות הפנאי.

קריאה: זה נפרד לגמרי.

שרן השכל: אני מנסה להבין איך הם עומדים במכסות הגידול והשימוש בתוך המדינה.

מתן כהנא: הם בלגליזציה מלאה.

שרן השכל: אריאל, יש לך הערכה על כמות הגידול בקנדה?

אריאל גריפר: לא.

אריאל גריפר: קנדה היא סגורה.

שרן השכל: אבל היא לא צריכה לדווח לאו"ם?

אריאל גריפר: אני יכול להגיד לך על כמה היא מדווחת.

איתי רוגל: בתוך האמנה יש התייחסות לכל אחת מהמדינות, אלה שמעדכנות.

איתי רוגל: לפי דעתי קנדה מציינת מספר שהוא מעל 100 טון.

אריאל גריפר: 205 טון.

שרן השכל: כמה אנחנו?

אריאל גריפר: עכשיו 49 טון.

אריאל גריפר: עד שלא יהיה יצוא, זה מגרש המשחקים של כל מי שיושב כאן ושל היבואנים.

שרן השכל: האו"ם מגביל את קנדה מבחינת כמות הייצור והייצוא?

מתן כהנא: לא.

מתן כהנא: האמנות מגבילות.

מתן כהנא: האמנות הן אלה שדורשות ומגבילות

שרן השכל: איך האמנה מגבילה?

מתן כהנא: כל מדינה צריכה לעשות את הוויסות הפנימי שלה.

מתן כהנא: יכול להיות שקנדה מדווחת את כל מה שהיא צריכה.

מתן כהנא: זה לא סותר את זה שיש אצלה ייצור מוגבל.

מיכאל עופר: אין הגבלה של אמנה.

מיכאל עופר: האמנה לא מגבילה.

מיכאל עופר: זו הערכה שהמדינה קובעת כמה יהיה.

מיכאל עופר: ההערכה היא 49 טון אבל זאת הערכה ואפשר לעשות 52 טון.

אריאל גריפר: בוא נעריך כמה באמת מגדלים כאן.

רננה מיסקין: זה לא נושא רלוונטי לשאלה שנמצאת כאן על הגבלות.

שרן השכל: אמנת האו"ם לא מגבילה פר תושב.

שרן השכל: כלומר, אין איזושהי כמות.

שרן השכל: אם בשנה הבאה אנחנו מדווחים על 200 טון כמו קנדה, אין איזושהי סנקציה או מגבלה.

יובל לנדשפט: לא.

אריאל גריפר: למיטב הבנתי אנחנו מדווחים על הערכה.

אריאל גריפר: אנחנו מעריכים כמה יהיה.

אריאל גריפר: ההערכה הזאת נגזרת גם מכמה מייצרים.

שרן השכל: איך זה משפיע עלי?

שרן השכל: זה מגביל אותי?

אריאל גריפר: אם אנחנו יודעים היום שאנחנו מייצרים כמות מאוד מאוד גבוהה מעבר למה שאנחנו צורכים, יש כאן הרבה עודפים, אז מה קורה עם זה?

מתן כהנא: הנושא של הצריכה הוא חלק מהרכיבים גם של ההערכה הזאת.

מתן כהנא: אי אפשר לייצר כאן 300 טון כאשר בפועל הצריכה היא 10 טון.

אריאל גריפר: אבל זה מה שקורה.

קריאה: זאת הזעקה שלנו.

קריאה: זה מה שאנחנו זועקים.

מתן כהנא: אני לא חושבת שיש סתירה בין הדברים.

מתן כהנא: כל הדיון הוא על השאלה האם הרישיון צריך לנקוב במגבלות.

מתן כהנא: זה הדיון.

יובל לנדשפט: רישיון חייב להיות עם כמות מסוימת שיקראו לה הגבלה אבל אני אומר כבר שזאת הגישה.

קריאה: אם זה כך, אתה לא יכול להגביל את הגידול ולא להגביל נגיד יבוא.

יובל לנדשפט: אני אסביר.

יובל לנדשפט: לכן גם אריאל צודק, גם העוסקים צודקים וגם אתי צודקת.

יובל לנדשפט: האמנה מחייבת לתת הערכה ומדינת ישראל עושה כן, היא נותנת הערכה.

יובל לנדשפט: מה יכול לשנות את ההערכה?

יובל לנדשפט: את ההערכה יכולים לשנות מספר המטופלים ועל כך נדרש לתת עדכון ל-NCB.

שרן השכל: מה שאפשר לעשות זה שכל אחד ידווח מה ההערכה השנתית והוא יקבע לעצמו באותה שנה.

אריאל גריפר: איך נדע את זה?

שרן השכל: כל מפעל ידווח בכל שנה ליק"ר על הכמות השנתית שלו.

אריאל גריפר: אבל איך הוא יכול לדווח כשהוא לא יודע מה יהיה היקף השוק?

אריאל גריפר: אתה רוצה שבשנת 2021 ידווחו על 28 טון והכניסו 6 טון?

יובל לנדשפט: אני לוקח אוויר ואתם נכנסים לדבריי במקום שאני אסביר.

יובל לנדשפט: היום כאשר מבקש עוסק רישיון, מי שיסתכל בטופס, כתוב שהעוסק כותב לנו כמה הוא רוצה, מה הן הכמויות שהוא מעריך לגבי עצמו.

יובל לנדשפט: על סמך אותן הערכות אנחנו מנפיקים את רישיונו בוועדת רישוי – אנחנו יושבים עם המשטרה ועם כולם – וכן, דנים בכמויות כי כך דורשת האמנה.

שרן השכל: אתה עושה את זה גם לגבי יבוא?

שרן השכל: אתה יושב בוועדה הבין-משרדית ומעריך בגלל שהאמנה מחייבת?

יובל לנדשפט: כשמישהו מקבל, הוא לא מקבל רישיון יבוא אלא הוא מקבל יבוא לכמות ספציפית.

מתן כהנא: המשטרה יושבת בוועדת יבוא?

איתי רוגל: 22 טון.

איתי רוגל: איך זה יכול להתייחס?

רננה מיסקין: זאת לא ועדה.

רננה מיסקין: אין ועדה.

יובל לנדשפט: תעשו בסוף מה שאתם רוצים אבל אל תקשיבו לעובדות.

יובל לנדשפט: תקשיבו בבקשה לעובדות.

שרן השכל: אני מבינה ועם זאת, אחרי שהוא מקבל את הרישיון, אחרי שהוא עבר - - -

יובל לנדשפט: חודש אחר כך הוא רוצה לשנות את הכמויות, הוא מגיש רציונל והכמויות משתנות.

שרן השכל: ברגע שהוא מקבל את הרישיון לשלוש שנים, לא מעוניינים להגביל אותו.

יובל לנדשפט: זה בניגוד לאמנה הבין-לאומית.

יובל לנדשפט: אנחנו קובעים לו כמות על סמך בקשתו ואם הוא מבקש אחרת, אנחנו נותנים וכאשר סך כול הנתינה משתקפת בדיווחים שלנו.

שרן השכל: אנחנו מעניינים שלא אתם תאשרו להם.

שרן השכל: הם ידווחו כמה הם מעוניינים וזה לא יהיה נתון לסוג של משא ומתן אלא הם יוכלו לקבוע לעצמם מה הכמות אותה הם יגדלו באותה שנה.

איתי רוגל: הסעיף כרגע מתייחס לכל מי שנמצא עם רישיון עיסוק.

איתי רוגל: זאת אומרת, לפי מה שאני קורא מהסעיף הזה, גם בית מרקחת שהיום יש לו רישיון מבחינת תנאי הביטחון שלו ל-5, ל-15 או ל-50 קילו, מחר בבוקר הוא יכול להחזיק 500 קילו.

שרן השכל: כל עוד הוא עומד בתנאים.

קריאה: בקונסטלציה הזאת לא ניתן לעמוד בתנאים.

שרן השכל: אם בית המרקחת עומד באותם תנאי אבטחה, למה שהוא לא יחזיק גם 50 טון?

רננה מיסקין: תנאי האבטחה כוללים כמות מקסימלית.

איתי רוגל: לא כתובה כאן התייחסות לאיזה תנאים.

איתי רוגל: בסופו של דבר כשאת אומרת רישיון לעיסוק, היום הרישיון לעיסוק הוא א' ואם את אומרת שאין מגבלה, זה אומר שאנחנו צריכים עכשיו להחליט שתנאי ביטחון של מפעל שיכול להחזיק כך וכך טונות, צריכים לחול גם על בית מרקחת של 60 מטרים כי הרי זאת המשמעות.

איתי רוגל: אם את לא מגדירה מראש את סך כל תנאי הביטחון ומהם הולכת אחורה, אני לא מבין איך זה חל.

שרן השכל: קודם כל, אנחנו מגדירים תנאי ביטחון.

איתי רוגל: הם שונים לחלוטין.

שרן השכל: בתנאי הביטחון קבוע איך אתה צריך למשל להחזיק את הקנאביס ומה הם התנאים.

שרן השכל: אם מישהו עכשיו ייצר כספת של בית מרקחת שתוכל להכיל את אותם 50 טון, זאת השקעה כספית אדירה שלו להשקיע בכספת של 50 טון והוא יוכל להחזיק בבית המרקחת שלו 50 טון.

שרן השכל: אבל אם הוא לא יעמוד באותם תנאי אבטחה, הוא לא יוכל להחזיק אותם כך.

איתי רוגל: בסופו של דבר הוא יכניס את זה לאיזשהו חלל שיש לו.

איתי רוגל: זאת פונקציה של כמות.

איתי רוגל: הכמות צריכה לבוא לידי ביטוי.

שרן השכל: אני לא מעוניינת שהיק"ר הוא זה שלמעשה יגביל אותו.

אריאל גריפר: את צודקת שאת אומרת שכל אחד יגיד כמה הוא ייצר אבל כדי שהוא ידע כמה לייצר, אמרת השקעות ואכן השקיעו הרבה מאוד כסף עם כושר ייצור שעומד על מעל 100 טון.

אריאל גריפר: רוצים לדעת מחר בבוקר כמה לגדל ולדווח.

אריאל גריפר: איך אפשר לדעת אם אנחנו לא יודעים מה יהיה השוק?

אריאל גריפר: אנחנו בשוק שלא מתנהל בו יצוא, ולא משנה מה יגידו.

אריאל גריפר: כמה מחר לשתול כדי שנוכל לדווח.

אריאל גריפר: רוצים לדעת מה היקף השוק.

אריאל גריפר: בשנת 2021 היקף השוק של כולם, לפי מה שדווח, היה 6 טון של המקומיים כי נכנסה שנת 2022.

אריאל גריפר: אנחנו צריכים לדעת על כמה לדווח.

אריאל גריפר: איך מדווח יכול לדעת?

אריאל גריפר: איך עוסק יכול לדעת על כמה לדווח?

אריאל גריפר: הוא לא יודע תא המצב בשוק.

קריאה: הוא לא יכול לבקש בקשת מידע?

קריאה: חופש מידע.

יפעת קריב: ביקשנו.

יפעת קריב: אמרו שאי אפשר לקבל מידע על מי מכניס וכמה טון נכנס לארץ.

יפעת קריב: הסעיף הזה בעיקרון הוא סעיף טוב חוץ מזה שיש לו בעיה אחת וזאת הבעיה של הייבוא.

שרן השכל: אני לא נכנסת עוד פעם לייבוא.

שרן השכל: יפעת, אל תכניסי לי אותו בדלת האחורית.

יפעת קריב: אבל זאת הבעיה כי אחרת אין מגבלה לייבא לארץ כמה שרוצים.

שרן השכל: לא להתפרץ לדבריי ולא לדבר שלא ברשות דיבור, יפעת.

שרן השכל: אנחנו נעשה הפסקה.

שרן השכל: אנחנו נחזור בשעה 14:15 ונמשיך לדון בסעיף הזה.

שרן השכל: ברוכים השבים.

שרן השכל: אנחנו חוזרים לדיון בוועדת הקנאביס של כנסת ישראל.

שרן השכל: אנחנו נמצאים כרגע בפרק ב', רישיונות, סעיף 3(ג) לעניין המגבלה לעיסוק בקנאביס לצרכים רפואיים.

שרן השכל: מבחינת המגבלות הכמותיות, מי שרצה עוד לדבר זה היה המשרד לביטחון פנים.

שרן השכל: בבקשה.

ענת ממסה קינן: אני מבקשת שבעניין הזה – מכיוון שזה משפיע על תנאי האבטחה והמיגון כי יש חליפות אבטחה – ענת מיכאלי, שהיא אחראית לתחום הזה, תתייחס.

ענת חן מיכאלי: מבחינתנו ההתייחסות היא שיש חשיבות מאוד מאוד אקוטית לעניין הכמות, הרישום של הכמות ברישיון עצמו בהיבטים שלום הציבור וביטחונו.

ענת חן מיכאלי: זה עקב שני דברים כאשר האחד הוא שחליפת האבטחה, חליפת המיגון שניתנת לעוסק לאתר, היא גם נגזרת של הכמויות.

ענת חן מיכאלי: על מנת לא ליצור רגולציה מקשה מדי, אנחנו יצרנו איזשהו מנגנון שנותן מדרגים לפי כמויות.

ענת חן מיכאלי: אם ניצור מצב שאין לי הגבלה של כמות לעוסק, זה אומר אני אצטרך ללכת איתו למדרג הכי גבוה כדי שבסופו של דבר הוא יעמוד בדרישות, מה שיוצר קושי.

ענת חן מיכאלי: דבר שני, מבחינת ובקרה על היבט זליגה.

ענת חן מיכאלי: ברגע שאני לא אדע מה הכמות שאותו עוסק אמור לייצר, להחזיק או כל דבר אחר, אין לי גם יכולת לפקח ולבקר ואני לא אוכל לדעת כמה מתוך מה שהוא מחזיק אצלו באתר בסופו של דבר מצא את דרכו גם לגורמים הפליליים.

ענת חן מיכאלי: אין שום מניעה, גם היום, אם עוסק, לדוגמה בית מרקחת שברישיון שלו ניתנה לו אחזקה עד 15 קילו והוא מבקש להגדיל את הכמות – הוא בסך הכול פונה ואומר שהוא מעוניין להגדיל את הכמות.

ענת חן מיכאלי: אנחנו מגיעים, אנחנו בוחנים שמבחינת האבטחה והמיגון יש לו את היכולת לאבטח ולמגן ואז הוא מקבל את האישור.

ענת חן מיכאלי: אף אחד היום לא מגביל.

ענת חן מיכאלי: זה שהכמות מופיעה ברישיון, היא רק לצורכי פיקוח ובקרה שמאוד מאוד אקוטיים בהיבטים של שלום הציבור.

שרן השכל: אני אסביר ואולי אני אבהיר כאן שתי נקודות.

שרן השכל: אנחנו אל אומרים שהוא לא ידווח.

שרן השכל: כלומר, רישיון שיינתן אכן יהיה רשום בו למיטב הבנתי מה בעצם גודל הכמות של אותו מפעל אבל היק"ר לא יגביל באותה כמות שאותה הוא יבקש.

שרן השכל: על פי הנוהל של המשרד לביטחון פנים, על כמות כזו של דונמים או כזו וכזו של חומר מאוחסן, אתם דורשים מספר של שומרים, אתם דורשים כמות מצלמות, אתם דורשים גדר חכמה, אתם דורשים כל כך הרבה דברים שיש להם עלויות לא קטנות.

שרן השכל: אין ספק שבעל חווה שלמעשה פתאום יגדל מ-10 דונם ל-20 דונם, ייאלץ לשאת בעלויות הרבה יותר גדולות כך שזה תלוי בו.

שרן השכל: אני לא חושבת שמסיבה כזו או אחרת, אחרי שהוא מגיע לרישיון של שלוש שנים - אני מבינה את המגבלה לשנים הראשונות, ואת זה אני מקבלת ונצטרך להבהיר שזה החל מהרישיון שלא יפחת משלוש שנים שנקרא רישיון ותיק – מרגע שהוא קיבל את זה, הוא יכול לעשות חישוב כלכלי כמה הוא יכול כרגע להשקיע, כמה כרגע יהיו אותן עלויות אבטחה והוא ימלא טופס ויאמר שהוא מעוניין ב-30 דונם, אתם תאמרו לו מה נושאי האבטחה והוא יחליט האם הוא מסוגל לעמוד בזה או לא.

יובל לנדשפט: כך זה נעשה היום.

ענת חן מיכאלי: אין בעיה.

ענת חן מיכאלי: כך זה נעשה גם היום.

שרן השכל: לכן אני מבקשת להבהיר שהיק"ר לא יהיה צד בהגבלת הכמות של אותו מחזיק רישיון.

ענת חן מיכאלי: אולי צריך לנסח את זה.

הדיל יונס: אם אפשר לעשות סדר בעניין הזה.

הדיל יונס: היק"ר הוא הסוכנות הממשלתית שמחויבת לדווח על פי האמנה לגבי הכמויות.

הדיל יונס: בכמויות צריכה להיות הלימה בין הצורך של השוק לכמויות הייצור.

הדיל יונס: בעל הרישיון עצמו לא מדווח.

הדיל יונס: הוא מדווח רק ליק"ר ומבקש את הרישיון לפי כמות.

הדיל יונס: אם יבוא עוסק ויבקש להגדיל כמות וישכנע שיש צורך בצריכה, אין שום בעיה להגדיל את הכמות.

הדיל יונס: אין הגבלת כמויות כללית רוחבית.

שרן השכל: אבל יש כרגע סוג של הגבלה.

שרן השכל: אם אין הגבלה, אז אין שום צורך להתנגד לסעיף הזה.

שרן השכל: אם קיימת הגבלה, אנחנו מגדירים את זה.

שרן השכל: קודם כל, אותו מגדל אכן ידווח ברישיון על הכמות.

שרן השכל: כלומר, זה כן יהיה כתוב.

שרן השכל: אבל משרד הבריאות למעשה לא יגביל את הכמות שהוא מבקש.

שרן השכל: פשוט כך.

יובל לנדשפט: אנחנו לא מגבילים.

שרן השכל: אם זה כך, לא צריכה להיות לכם בעיה עם זה.

יובל לנדשפט: השאלה היא תמיד מה קודם למה.

יובל לנדשפט: לפי איך שזה כתוב, עוסק – לא רוצה להגיד מגדל - שברישיונו כתוב 30 קילו ומתחשק לו להחזיק 30 טון, ויש לו רישיון לשלוש שנים, והוא עושה כן – זה מתנגד גם למה שענת אמרה.

שרן השכל: אתה משרד הבריאות, אתה עדיין לא המשרד לביטחון פנים.

ענת ממסה קינן: הבעיה היא במילה הגבלה.

ענת ממסה קינן: היושבת ראש מתכוונת לכך שלא יוגבל אבל בתוך הרישיון תהיה הגבלה לפי מה שאותו בעל רישיון ביקש.

ענת ממסה קינן: כלומר, כשהוא אמר כמה הוא רוצה, זאת ההגבלה שלו.

ענת ממסה קינן: ולכן המילה הגבלה, יש איזושהי הגבלה, לפי מה שהוא ביקש.

שרן השכל: אנחנו ננסח את זה אחרת על מנת שיובהר שקבלת תנאי הרישיון לא מוגבלת בכמות שאותה מבקש הרישיון.

יובל לנדשפט: גם היום זה כך.

שרן השכל: אם זה כך, לא צריכה להיות לכם בעיה.

ענת ממסה קינן: הבקשה לא מוגבלת אבל הרישיון מוגבל.

ענת מימון: בעל רישיון, כשהוא מגיע לבקש את הרישיון, מצהיר על איזו כמות.

ענת ממסה קינן: כן, וזה הוא מוגבל.

ענת מימון: ואז הוא מגביל את עצמו.

ענת ממסה קינן: כן.

ענת מימון: אי אפשר להגיד לו למה הצהרת על איקס ולא על ואי?

ענת מימון: אנחנו רוצים שזה יהיה איקס מינוס משהו.

ענת מימון: נכון?

ענת ממסה קינן: את רוצה להגיד שהרישיון יהיה מותאם לבקשה שלו.

ענת מימון: בדיוק.

שרן השכל: לא צריכה להיות כאן התנגדות.

יובל לנדשפט: לא סיימתי קודם את דבריי.

יובל לנדשפט: מה שענת אמרה, אנחנו רוצים להקל על התעשייה ולא להחיל עליה את כל צורכי האבטחה הכבדים ביותר מ-day one.

יובל לנדשפט: לכן העיקרון הזה הוא בסדר אלא איך שזה כתוב, זה כתוב כך שזה מכשיל את העוסקים בכך שאם כך זה כתוב, יושתו עליהם מ-day one כללי אבטחה לכמויות הגדולות ביותר, ואת זה לא רוצים, נכון?

שרן השכל: אם הם מבקשים, זה תלוי בהם.

יובל לנדשפט: לא.

יובל לנדשפט: איך שזה כתוב.

יובל לנדשפט: ולכן הפרקטיקה הנהוגה היא שאנחנו לא מגבילים ברישיון את בקשתו.

יובל לנדשפט: שיבקש כמה שהוא רוצה.

יובל לנדשפט: אנחנו גם בדרך כלל מסכימים.

יובל לנדשפט: אולי מדייקים אותו לפעמים למעלה ולפעמים למטה.

יובל לנדשפט: כשמישהו מגיש לנו רציונל, אנחנו אומרים לו למה ככה?

יובל לנדשפט: אתה יכול לעשות יותר.

יובל לנדשפט: אתה יכול להגדיל על ידי שימוש כזה או אחר ולפעמים מגדילים.

יובל לנדשפט: זה די תואם את החלפה הספציפית.

שרן השכל: אין בעיה אבל שלא יהיה מצב שאתה תגיד לו לא, אני לא מאשר לך כמות כזאת.

יובל לנדשפט: בסופו של דבר אנחנו נותנים רישיון וברישיון רשומה הכמות.

יובל לנדשפט: ככל שהוא רוצה לסטות ממנה למעלה, הוא צריך לבקש זאת מראש ולא לעשות כן.

שרן השכל: בסדר, אבל הוא ביקש בהתחלה, הוא ביקש כמות מסוימת, הוא יצטרך לעמוד בתנאים מסוימים.

ענת חן מיכאלי: זה בדיוק העניין.

ענת חן מיכאלי: צריך לומר בנוסח שהבקשה אולי לא תוגבל אבל ברישיון עצמו בסופו של דבר יהיה רשום מה הכמות שאושרה לו.

שרן השכל: לא.

שרן השכל: אתם לא מאשרים לו את הכמות.

שרן השכל: ההליך הרגולטורי שהוא אמור לעבור מולכם הוא למעשה העניין של GSP.

שרן השכל: אני מניחה שאתם מתאימים את זה לכמות של החווה.

שרן השכל: יש חוות שהן גדולות ויש חוות שהן קטנות.

ענת חן מיכאלי: אבל הוא חייב להצהיר.

שרן השכל: הוא מצהיר.

ענת מימון: אתם מאשרים לו את מה שהוא מצהיר או שאתם אומרים שהוא יצהיר אבל אנחנו נעשה כך או אחרת?

ענת חן מיכאלי: לא.

ענת חן מיכאלי: אני לא אומרת לו שהוא אמנם רוצה 20 קילו אבל אני מאשרת לו רק 10 קילו.

ענת חן מיכאלי: לא.

ענת חן מיכאלי: זה לא קורה.

ענת חן מיכאלי: הוא בא ובבקשה שלו רשום שהוא הולך לאחסן במחסן אצלו 20 קילו ואני אומרת לו שאין שום בעיה וכי אני בודקת שהכספת שלו מתאימה ל-20 קילו.

שרן השכל: זה הנוהל אותו אנחנו רוצים.

רננה מיסקין: אני לא בטוחה שזה נכון לגבי כל סוג של עוסק כי למשל בבתי מרקחת יש הגבלה שקשורה למשל לגודל הכספת.

רננה מיסקין: גם בנוסח המתוקן היעדר כל יכולת להגביל את הכמות שנדרשת, אי אפשר.

רננה מיסקין: אם הפסיליטיס לא מאפשרים את זה, אי אפשר להגביל את הכמות?

שרן השכל: אתם צריכים לאשר תכנית בנייה.

שרן השכל: נכון?

יובל לנדשפט: לא.

יובל לנדשפט: הרוקחות המחוזית.

יובל לנדשפט: בבתי מרקחת זה קרה.

יובל לנדשפט: מה שאנחנו דיברנו, דיברנו על גידול, דיברנו על ייצור ודיברנו על אחסון.

יובל לנדשפט: בבתי המרקחת, השלב הוא 15 קילו ואחר כך 50 ומעל.

יובל לנדשפט: יש בתי מרקחת בהם הרוקחות המחוזית שהיא אחראית על רישוי בית המרקחת אומרת לא וזה משני טעמים.

יובל לנדשפט: הטעם הראשון, היות ועל פי חוק הרוקחות המחוזית צריכה לאשר את הכול, היא חושבת שכמות אחסון גדולה יותר תשבש את יתר פעילות בית המרקחת והיו דברים מעולם.

יובל לנדשפט: שנית, איכות הרוקחות המתקיימת, הפרקטיקה הקלינית הנדרשת על ידי הרוקח היא לוקה בחסר.

יובל לנדשפט: גם היו מקרים כאלה.

יובל לנדשפט: הרוקחות המחוזית באה ועשתה ביקורות בבית המרקחת ואמרה שהיא מוכנה או לא מוכנה והתנתה תנאים.

יובל לנדשפט: אם יהיה כאן ללא כל תנאים, אני לא יכול לדבר בשמם.

ענת מימון: מה שרננה אומרת זה שהוא מגיש בקשה ואם הוא לא עומד בתנאים לאבטח את אותה כמות - - -

יובל לנדשפט: לא רק אבטחה.

יובל לנדשפט: גם איכות.

ענת מימון: היא נתנה דוגמה של אבטחה.

ענת מימון: באותו מצב לא נותנים לו את הרישיון ואז הוא יגיש בקשה מחודשת ויאמרו לו שלכמות הזאת אתה לא יכול לעמוד בתנאים, תתכבד ותגיש לכמות הגיונית.

ענת מימון: הוא יגיש לכמות אחרת.

ענת מימון: אנחנו כרגע לא מדברים על הנוסח אלא על העיקרון של מה שאנחנו עושים.

שרן השכל: כאשר הוא מבקש בקשה לכמות מסוימת, לחממות מסוימות, אתם אומרים לו מה נדרש.

שרן השכל: אתם הרי צופים בתכנית בנייה.

יובל לנדשפט: לא.

שרן השכל: מה זה לא?

שרן השכל: מפת הדרכים אומרת שהוא צריך להגיש לכם תכנית בנייה שלו.

שרן השכל: אתם עוברים איתו שלב שלב ובודקים שלב שלב.

שרן השכל: אם הוא רוצה עכשיו 5 דונם, אתה צריך להגיד בסדר, חמשת הדונם צריכים להיות כך והדבר הזה צריך להיות כך.

ענת מימון: ואם לא, אל תאשרו לו את הרישיון.

יובל לנדשפט: לא.

יובל לנדשפט: היות וגם בחמישה דונם יש מספר שיטות גידול - - -

שרן השכל: זה לא משנה.

שרן השכל: העיקרון, לא הדרך.

יובל לנדשפט: העיקרון הוא שנרשמת לו כמות הקנאביס.

יובל לנדשפט: על פי רציונל שהוא מגיש.

יובל לנדשפט: אני לא יודע לאמוד בשיטת גידול כזאת או אחרת על 5 דונם כמה יש.

יובל לנדשפט: הוא מגיש לנו רציונל והרציונל הזה בדרך כלל, ב-99 אחוזים, מאושר או שאנחנו שואלים אותו לאור ניסיוננו למה כל כך קצת.

יובל לנדשפט: זה נכון הכול ובואו נעזוב את הגידול, נעזוב את הייצור, הכול נכון למעט בתי מרקחת.

יובל לנדשפט: בתי המרקחת, לא נדרשת רק דעת היק"ר אלא נדרשת גם דעת – אני מדבר על דעה מקצועית חוץ מדעה אבטחתית – הרוקחות המחוזית כי לרוקחות המחוזית יש שיקולים שונים משני טעמים: האחד, האיכות הרוקחית, ושנית, האם בית המרקחת יכול להכיל עוד כמות כזאת.

שרן השכל: אני בינתיים משאירה את הסעיף הזה כפי שהוא בתיקונים מסוימים.

שרן השכל: אני רוצה להתייעץ עם הרוקחות המחוזית וגם עם עוד מספר גורמים.

רננה מיסקין: עם אגף הרוקחות.

שרן השכל: כן.

שרן השכל: אני רוצה לשים את הסעיף הזה בצד ולעבור לסעיף הבא.

יפעת קריב: אפשר גם להתייעץ עם המשרד לביטחון פנים לגבי הסעיף הזה?

שרן השכל: לא.

שרן השכל: אני מבקשת.

שרן השכל: אמרתי, אני מדלגת על הסעיף הזה.

שרן השכל: אם יש למישהו משהו לגבי הסעיף, שיפנה אלי אישית.

ענת מימון: 4.

ענת מימון: תנאים ברישיון בהתאם לסוג העיסוק

ענת מימון: שם מצוינים התנאים לרישיונות לפי סוג ספציפי.

ענת מימון: אני מציע שנעבור לתוספת השנייה.

ענת ממסה קינן: רק להבהיר.

ענת ממסה קינן: נושא של בעלי עניין סגרנו לפי הגדרה של חוק רשות לניירות ערך?

ענת מימון: לא.

ענת מימון: אנחנו נגיע לזה.

ענת מימון: קיבלנו את ההערה.

ענת מימון: לפי נוהל 106, אלה התנאים העיקריים.

רננה מיסקין: נוהל 107.

רננה מיסקין: מפת הדרכים.

ענת מימון: כן.

ענת מימון: לפי נוהל 107, אלה התנאים הראשוניים לעיסוק ספציפי.

ענת מימון: כלומר, יש כאן כל מיני סוגי רישיונות, מה התנאים הנדרשים.

ענת מימון: כל רישיון לעסוק בקנאביס - תנאי ראשון הוא שהמבקש מעל גיל 25 והוא צריך להיות אזרח ישראלי, אדם או תאגיד רשום בישראל.

שרן השכל: יש הערות לתוספת הזאת?

שרן השכל: לא.

רננה מיסקין: אלה התנאים אבל מבקשים עוד דברים כאשר מגישים בקשה לעיסוק.

רננה מיסקין: מגישים רשימה של בעלי עניין.

ענת מימון: נראה אם זה נמצא בתנאים הספציפיים.

ענת מימון: את זה תוכלו להוסיף בתקנות או בנוהל.

ענת מימון: בדיוק בשביל זה יש סעיף הסמכה.

רננה מיסקין: אמרתם סעיף הסמכה לתקנות ושהם יחליפו את ההוראות של התוספת השנייה.

ענת מימון: לא רק.

ענת מימון: אם יש תנאים נוספים.

ענת מימון: שוב, אם יש לך תנאי שאת רוצה להוסיף, תגידי ונבחן.

ענת מימון: מה עוד להוסיף בתנאי הכללי?

רננה מיסקין: אם אנחנו רוצים להסיר תנאי, המשמעות היא שצריך לעבור בוועדת הבריאות.

ענת מימון: מהתנאים האלה.

רננה מיסקין: כן.

ענת מימון: אנחנו נבקש שיהיה תנאי של בעלי עניין.

ענת מימון: רשימת בעלי העניין?

ענת ממסה קינן: כן.

ענת מימון: אתם מבקשים לפי חוק ניירות ערך.

ענת ממסה קינן: כן.

ענת ממסה קינן: אשר ייבדקו על ידי המשטרה.

ענת מימון: זה כבר מופיע בפקודת הסמים המסוכנים.

ענת מימון: תנאים למתן רישיון.

שרן השכל: אלו הם תנאי הסף לקבלת רישיון.

שרן השכל: הנוהל לקבלת רישיון בנפרד כולל התנאים של בדיקת מסוכנות שנמצאם בפקודת הסמים המסוכנים.

ענת ממסה קינן: זה בדיוק מה שאנחנו אומרים.

ענת ממסה קינן: ברגע שיש פרק בחקיקה שמדבר על רישיון, צריך באותו פרק איכשהו להפנות לפקודת הסמים המסוכנים.

רננה מיסקין: יש דרישות נוספות שיכולות להיות.

ענת ממסה קינן: שצריכות להיות בפרק עצמו.

רננה מיסקין: כרגע אין לנו אותן.

רננה מיסקין: כרגע המקום היחיד שמופיעים, זה בתקנות שאולי יהיו.

ענת ממסה קינן: לא.

ענת ממסה קינן: אנחנו מדברים על הפקודה.

ענת ממסה קינן: בתיקונים עקיפים השאירה את הסעיף שמדבר על הנושא של ההמלצה וכיוצא בזה.

ענת ממסה קינן: אנחנו אומרים שהיא השאירה את זה בפקודה אבל צריך להפנות את זה בפרק עצמו.

ענת מימון: כתוב לפי הוראות פקודת הסמים המסוכנים.

ענת ממסה קינן: כן, אבל להגיד אילו הוראות.

ענת מימון: ההערה של טל לא רלוונטית כאן כי אנחנו מפנים לסעיף.

טל פז מזרחי: אם אנחנו נפנה את זה, כן, בסדר.

ענת מימון: רישיון גידול.

ענת מימון: אם הגידול הוא בתחום משבצת חקלאית של קיבוץ או מושב – אישור על הסכמת האגודה החקלאית לקיום הגידול.

ענת מימון: אישור המעיד כי לקרקע הקצאת מים מספקת.

יובל לנדשפט: לא אישור אלא אישור עקרוני כי לפעמים אישור הוא רק בסוף תהליך הבנייה.

יובל לנדשפט: האגף לתכנון פיתוח הכפר במשרד החקלאות, לעתים החווה לא בנויה והוא לא יכול להציג אישור.

יובל לנדשפט: הוא אומר שבמקום הזה ניתן לבנות חווה לקנאביס, תכנן ותעשה ואז ניתן לך.

יובל לנדשפט: למעשה אישור ניתן רק אחרי סיום הבנייה.

מתן כהנא: והרישיון ניתן לפני?

יובל לנדשפט: זה לא רישיון.

יובל לנדשפט: אלה תנאי סף לרישיון.

מתן כהנא: לא, אלה לא תנאי סף.

ענת מימון: אלה תנאי סף לרישיון.

מתן כהנא: תנאי סף או תנאי חובה לרישיון?

מתן כהנא: יש שלבים בו אדם מתחיל בתהליך ואז יכול להיות שבשלב הראשוני עוד אין לו את כל האישורים ומרשים לו להתחיל לעשות את זה.

מתן כהנא: השאלה היא באיזה שלב יוצא הרישיון, האם הרישיון יוצא בשלב שכבר הכול גמור ומוכן כולל כל האישורים ואז זה לא אישור עקרוני אלא זה כן מגיע לשלב של האישור הסופי.

ענת מימון: כלומר, לא יינתן רישיון אם אין אישור סופי?

מתן כהנא: אני שואלת.

רננה מיסקין: אני אסביר.

רננה מיסקין: היום יש לנו מנגנון דו שלבי במפת הדרכים.

רננה מיסקין: במנגנון הזה, בשלב הראשון מקבלים אישור ראשוני שהוא עוד לא מתיר בעצמו לגעת בסם אלא הוא בעצם שלב - יובל יכול להסביר את ההתפתחות שלו - שיש לנו איזשהו אישור שאפשר להתחיל איתו ואז זה מאפשר לעשות דברים אחרים.

רננה מיסקין: רק בשלב השני מחזיקים ברישיון.

רננה מיסקין: בהחלט יכול להיות שמישהו נמצא בשלב מאוד ראשוני, מקבל אישור עקרוני ואז רק אחר כך הוא מתחיל.

ענת מימון: להבנתי הכוונה הייתה לתת רישיון.

מתן כהנא: לכן אמרתי שזה כבר אחר כך.

שרן השכל: הוא עומד ברישיון והוא מתחיל לבנות.

יובל לנדשפט: אלה תנאי הסף על מנת שבן אדם יבוא, יקבל את האישור הראשוני לפעול על מנת להתאים את האתר, את המיזם, אבל עדיין חסר כאן למשל שהוא באמת עומד במה שנדרש ממנו.

יובל לנדשפט: אם זה רישיון ייצור, היכן הוא נבחן שהוא באמת יודע להתאים את אותם תנאי גידול וייצור.

יובל לנדשפט: הרי אם אלה התנאים כולם לרישיון, מחר בבוקר רישיון ייצור, יש לו אישור זכויות ואישור רשות מקומית והוא פותח.

יובל לנדשפט: אני מנסה להסביר רחב על מנת שזה יובן.

יובל לנדשפט: דבר שחסר כאן בתנאי הסף זה אישור או הצהרה של אותו מגיש, של אותו יזם.

יובל לנדשפט: הטרמינולוגיה היא בשלב כזה שעד הרישיון הוא יזם.

יובל לנדשפט: הוא מגיש לאישור ראשוני, עורכים לו את הבדיקות, ואחר כך הוא כבר פועל להתאמת העיסוק או להקמת העיסוק ובסוף הוא עובר את הבחינה, את הטסט.

יובל לנדשפט: כמו בן אדם שניגש לקבל רישיון ברכב.

יובל לנדשפט: בהתחלה הוא מגיש את הכול ועובר את התיאוריה, אחר כך הוא לומד ובסוף הוא עובר מבחן ואם הוא עומד בו, הוא מקבל את הרישיון.

יובל לנדשפט: מה שחסר כאן עדיין לעניין הסף זה הצהרתו שאין לו שיעבוד על המקרקעין או על תחום העיסוק על ידי צד ג' כלשהו.

יובל לנדשפט: למה?

יובל לנדשפט: כי בהחלט יכול להיווצר מצב שהבן אדם מקיף עסק, עיסוק מסוים, והוא כקוף עבור ארגון פשיעה כלשהו שהוא בתוכו.

יובל לנדשפט: לכן מספיקה הצהרתו.

שרן השכל: שהוא לא משועבד למישהו?

יובל לנדשפט: נכון.

יובל לנדשפט: כתבנו את זה במפת הדרכים.

ענת מימון: מה לא משועבד?

ענת מימון: לא הבנתי.

יובל לנדשפט: או הקרקע או נכסיו.

יובל לנדשפט: "ככל שקיים או שיקום שיעבוד של המקרקעין או חלק מהם" או של העיסוק לצד ג'.

יובל לנדשפט: זאת אומרת, בן אדם יכול להקים עיסוק אבל הוא כולו, כל העיסוק שלו, משועבד לגוף פשיעה גדול ואנחנו לא נרצה שמישהו יקים את זה.

ענת מימון: אבל אם זה משועבד לגורם אחר?

יובל לנדשפט: את לא רוצה שכל העיסוק בקנאביס ישועבד לארגון פשיעה גדול.

יובל לנדשפט: מצד שני, אנחנו לא יכולים לדעת את זה כי לא כל שיעבוד נרשם.

יובל לנדשפט: לכן מספיקה הצהרה שלו.

יובל לנדשפט: במסמכים שהוא מגיש, הוא מצהיר.

ענת מימון: זאת דרישה של המשרד לביטחון פנים שאין שיעבוד?

יובל לנדשפט: זאת דרישה שקיימת כבר היום.

ענת מימון: זה שזה היום, אנחנו מבינים.

ענת מימון: אנחנו שואלים איזה דרישה אנחנו רוצים לקבוע עכשיו.

יובל לנדשפט: זאת דרישה שהייתה בדיון פנימי בין הרשות לניירות ערך ומשטרת ישראל.

טל פז מזרחי: אם אפשר להפנות בבקשה לחוליית אישורים מיוחדים, רויטל גרמה נמצאת ב-זום.

רויטל גרמה: שלום.

רויטל גרמה: אפשר לחזור על השאלה בבקשה.

שרן השכל: למה הדרישה של מישהו שיש לו נכס משועבד לא יוכל לקבל רישיון?

יובל לנדשפט: זה לא שהוא לא יוכל.

יובל לנדשפט: צריך להצהיר על קיום השיעבוד.

ענת מימון: ולמי משועבד.

יובל לנדשפט: ודאי.

יובל לנדשפט: אם זה בנק, זה גוף מפוקח, אבל אם זה מלווה בריבית מהשוק האפור?

שרן השכל: תודה רויטל.

שרן השכל: פתרנו את זה.

שרן השכל: לעניין הרישיון.

שרן השכל: בסופו של דבר גם ברגע שמתחילים להשקיע, אנחנו רוצים לתת להם את הרישיון העקרוני.

שרן השכל: השאלה היא אם בעצם הרישיון הראשוני, כמו שיובל אומר, ניתן לשנה.

יובל לנדשפט: הוא ניתן לשנה ואם מבקשים הארכה, אנחנו כל פעם מאריכים.

שרן השכל: הוא ניתן לשנה ואז ברגע שיש לו רישיון גידול לשנה, הוא מתחיל את הבנייה.

רננה מיסקין: לא.

רננה מיסקין: זה אישור עקרוני.

יובל לנדשפט: בהתחלה זה נקרא אישור ראשוני לפעול.

יובל לנדשפט: הוא ניתן לשנה.

יובל לנדשפט: אם רוצים שנאריך לשלוש שנים, אפשר להאריך לשלוש שנים מה שיחסוך לנו לחדש לו מעת לעת.

יובל לנדשפט: אין עם זה בעיה אבל זה אישור ראשוני לפעול לתכנון והקמה.

יובל לנדשפט: כיוון שעד לתהליך ההקמה בין לפעול לתהליך הקמה ועד ההקמה, יש הרבה מאוד שלבים בדרך, חלקם איכותיים, הם איכות בהתאם לתחום העיסוק והשני הוא איכות בהתאם לתחום המשטרה, ה-GSP.

יובל לנדשפט: אם תרצו, נוכל להסביר.

יובל לנדשפט: זה על פי נוהל 107.

שרן השכל: התנאים שקבענו כאן הם בעצם אישור עקרוני וברגע שהם עומדים בתנאי הסף, הם מקבלים אותו רישיון קבוע.

יובל לנדשפט: נכון, ואז דרכם סלולה לפעול לרישיון שתלוי רק בעוסק עצמו.

שרן השכל: ברגע שהם עומדים בתנאים שבתוספת השנייה, הם מקבלים מיידית רישיון עקרוני.

יובל לנדשפט: אישור עקרוני.

יובל לנדשפט: זה נקרא אישור ראשוני.

יובל לנדשפט: אפשר לקרוא לזה רישיון עקרוני.

יובל לנדשפט: אין בעיה.

יובל לנדשפט: זה גם נכון יותר.

שרן השכל: אישור עקרוני.

שרן השכל: ברגע שהם מקימים את הכול, ברגע שהם עומדים בתוספת הראשונה – שאלה כל נהלי האבטחה, האיכות וכולי - הם מקבלים את הרישיון לשלוש שנים.

יובל לנדשפט: הם מקבלים לשנה ראשונה, שזה נהג חדש.

יובל לנדשפט: רישיון.

שרן השכל: הם מקבלים את האישור העקרוני ואז הם מתחילים קודם כל בבנייה.

יובל לנדשפט: לא.

יובל לנדשפט: קודם כל בתכנון, קבלת אישורים לתכנון מהגורם כי אנחנו לא מאשרים תכנון בנייה אלא זאת ועדה מקומית כל אזור.

שרן השכל: הם צריכים קודם כל להנפיק את כל האישורים האלה.

שרן השכל: הם מקבלים אישור עקרוני.

יובל לנדשפט: נכון.

שרן השכל: ברגע שהם מקבלים את האישור העקרוני, הם מתחילים בתהליך של הבנייה.

יובל לנדשפט: של התכנון והבנייה.

שרן השכל: בסדר.

שרן השכל: של התכנון והבנייה, הקמה של הכול.

שרן השכל: אולי זה לא אישור עקרוני.

שרן השכל: אמורים להיות שלושה שלבים.

ענת מימון: יש שלושה שלבים.

ענת מימון: כן.

ענת מימון: אז שנה רישיון ואז שלוש שנים רישיון.

שרן השכל: ברגע שהם סיימו את ההליך הזה, זה סיום ההקמה?

יובל לנדשפט: זה סיום ההקמה והנה הם מוכנים.

יובל לנדשפט: אנחנו קוראים לזה להכניס את עצמם פנימה.

שרן השכל: סיום ההקמה, זה בטח עמידה בתנאי GSP.

יובל לנדשפט: תנאי איכות.

יובל לנדשפט: גם האיכות המקצועית שזה GMP או GAP או GBD וגם תנאי איכות לפי ה-GSP.

שרן השכל: עמידה בהגדרות שבתוספת הראשונה.

שרן השכל: הם מקבלים רישיון לשנה אחת לתפעול ולביקורת.

שרן השכל: ברגע שהם אישרו את זה, הם מקבלים רישיון שלא יפחת משלוש שנים.

קריאה: היום זה מקסימום שלוש שנים.

ענת ממסה קינן: אם במהלך שלוש השנים גילו שיש איזושהי בעיה?

קריאה: יש לכם אישור לסגור כל חווה.

יובל לנדשפט: זה קורה גם היום.

שרן השכל: יש לכם אישור בכל מקרה לסגור חווה שלא עומדת בנהלים.

שרן השכל: חווה שעובדת בר 15 שנים ועומדת בכל התקנים, בכל הפיקוח, בכל, ורואים שיש לה רקורד מצוין, למה לא לאפשר לה רישיון לחמש שנים?

שרן השכל: למה לא לאפשר רישיון לעשר שנים?

ענת ממסה קינן: אין בעיה.

ענת ממסה קינן: אם לדוגמה במהלך שלוש השנים יתגלה משהו ואתה לא רוצה לסגור - - -

שרן השכל: אתם יכולים להגיש צו הפסקה, אפילו לא באישור שר אלא באישור של קצין.

קריאה: רישיון עסק הוא לחמש שנים.

יובל לנדשפט: בתקנות כתוב עד שלוש שנים.

יובל לנדשפט: ישתנו התקנות, אפשר לשנות.

שרן השכל: אנחנו קובעים שלא יפחת משלוש שנים.

שרן השכל: הם יתחילו לתת רק שלוש שנים, אנחנו נביא עוד תיקונים ונגדיר את זה ל-10 שנים.

שרן השכל: אנחנו מאפשרים להם כאן, לחברות שמראות את הרצינות, שלא היו להן "פאלטות" לא באיכות ולא באבטחה, נותנים להן את האפשרות לקבל רישיון ל-10 שנים.

טל פז מזרחי: צריך לוודא שהחוק הזה לא סותר את חוק רישוי עסקים למקרה של עסק שהוא דואלי, שהוא גם למשל בית מרקחת שמוכר קנאביס וגם תרופות.

ענת מימון: הוא היחיד.

ענת חן מיכאלי: הוא לא היחיד.

ענת חן מיכאלי: גם מפעלים וגם בתי מסחר.

יובל לנדשפט: אנחנו החרגנו את כל תחום הקנאביס, בשמחה גדולה שהייתה לנו אז, בוועדת הפנים - למעט בתי מרקחת לא צריכים רישוי עסקים כי אחרת כל השמחה הגדולה הזאת גמרה את רישוי העסקים.

יובל לנדשפט: הם לא היו מקבלים רישיונות עד היום עם כב"א, מד"א וכל אלה שהיו באים אליהם.

ענת מימון: חוץ מבתי מרקחת.

יובל לנדשפט: חוץ מבתי מרקחת ואמרתי, זה אגף הרוקחות.

ענת חן מיכאלי: צריך לכלול הוראה כזאת.

יובל לנדשפט: אני רוצה לומר משהו.

יובל לנדשפט: לתת רישיון זה נוח ואנחנו עושים את זה.

יובל לנדשפט: אני אומר את זה לעמיתיי מהמשטרה ומהמשרד לביטחון פנים.

יובל לנדשפט: כאשר אנחנו רואים – כמו ששרן קראה לזה - "פאלטות", לא כל דבר, ישר סוגרים את החווה.

שרן השכל: אולי אני קטונתי ואני לא מכירה אנשים שיודעים להשקיע 100 מיליון שקלים באופרציה כזאת ומקבלים אישור לשנה, זה טירוף.

שרן השכל: נגיד הם עברו את השנה הראשונה עם ההשקעה המינימלית אבל ברגע שהם מגיעים לרישיון של שלוש שנים ומביאים השקעות של מאות מיליוני שקלים, בואו תנו להם להחזיר את ההשקעה.

יובל לנדשפט: התקנות היום קובעות שלוש שנים.

יובל לנדשפט: אמרנו שהחוק הוא מעל התקנות.

יובל לנדשפט: ככל שהחוק יקבע אחרת, אמן ואמן.

יובל לנדשפט: אנחנו לא חוששים מהנושא של פאלטות כי מנגנוני הבקרה, ככל שהם קיימים, הם לא ישר הורדת גיליוטינה על ראשו של העוסק.

יובל לנדשפט: קודם כל נערך תחקיר- במקרה דיברנו על איזשהו משהו כזה באיזו חווה, משהו שקורה- מוצאים את סיבות השורש.

יובל לנדשפט: ככל שסיבות השורש אחרי פעם, פעמיים ושלוש פעמים, אז נערך שימוע.

יובל לנדשפט: לאחר שימוע בוחנים.

רננה מיסקין: תשימו לב שבמפת הדרכים, אתם לקחתם את החלק שרלוונטי רק לפני האישור הראשוני.

רננה מיסקין: יש עוד שורה של תנאים שנדרשים בשלב השלישי.

רננה מיסקין: זאת אומרת, אחרי שקיבלת אישור ראשוני ולפני שקיבלת רישיון שהם נוספים והם לא מופיעים כאן וגם הם צריכים להיכנס.

שרן השכל: תשלחי לנו את הדרישות המינימליות.

רננה מיסקין: הם מופיעים במפת הדרכים.

רננה מיסקין: שלחנו.

שרן השכל: המטרה שלנו הייתה להקל ולכן להוריד את הרישיון ביניים.

שרן השכל: אנחנו מבינים שמבחינת איכות זה נדרש.

שרן השכל: לכן אני מבקשת שתעבירו לנו את הסף המינימלי שאתם דורשים במתן הרישיון הראשוני, מה שיובל קורא לו נהג חדש, לעמידה בתנאי סף בשביל רישיון נהג ותיק.

רננה מיסקין: שלא נתבלבל בין מה שאת הזכרת עכשיו כנהג חדש, שזה הרישיון המצומצם, המוגבל יותר, לבין מה שקיים היום לפני שבכלל קיבלת רישיון.

רננה מיסקין: אלה שני שלבים שונים.

יובל לנדשפט: תנאי סף.

שרן השכל: יש כאן עוד תנאי סף שאת רוצה להוסיף?

רננה מיסקין: כן.

רננה מיסקין: הם בשלב השלישי של מפת הדרכים.

שרן השכל: תגידי לנו מה.

רננה מיסקין: אני רק אומרת שזה לא ממצה כי לא הכנסתם אותם לרשימה.

שרן השכל: אני מבקשת שתשלחי לנו.

רננה מיסקין: בסדר.

רננה מיסקין: זאת הערה ראשונה.

רננה מיסקין: הערה נוספת.

רננה מיסקין: יובל אמר - אבל אני חושבת שחסר חלק במה שהוא אמר – שהתקופה לא תקטן משלוש שנים.

רננה מיסקין: צריך אמצעי מידתי.

רננה מיסקין: יש לנו מקרים כאלה – אנחנו ממש פוגשים את זה - שמישהו התחיל וכן עבר שנה אבל בקושי עבר את המבדקים או עבר בקושי את תנאי האבטחה, יש אצלו ליקויים חוזרים, אבל הוא חצי מתקן אותם וחצי לא מתקן אותם.

רננה מיסקין: לא רוצים לבטל לו עכשיו את כל הרישיון.

רננה מיסקין: החלופות כרגע הן Go no go ברגע שסיימתי את השנה.

רננה מיסקין: לדעתי זה פתרון לא מספיק מידתי ולא מאפשר לנו מספיק גמישות במקרים בהם אנחנו לא רוצים לעצור את כל האופרציה עד שהוא יסדר את הכול אבל כן לתת תקופות מוגבלות של רישיון.

שרן השכל: אני אומרת לא.

שרן השכל: או שהאדם עומד בתנאים או שהוא לא עומד בתנאים.

שרן השכל: אם אתם רוצים לתת לו זמן נוסף לתיקון ליקויים, אפשר לתת לו תוספת של שישה חודשים נגיד לתיקון הליקויים ולאחר מכן אתם יכולים לעבוד איתו בתנאי רישיון רגיל.

שרן השכל: אי אפשר למתוח אותו עכשיו בסוג של רישיון חדש לאורך חמש-שש שנים.

יובל לנדשפט: זה יעשה לנו כיק"ר חיים קלים.

יובל לנדשפט: אני אתן דוגמה.

יובל לנדשפט: מפעל - ויש לנו ארבעה כאלה על המדוכה – שהשלים בתוך השנה את נוהלי האיכות שלו לעניין המיצויים אך לא השלים לעניין התפרחות שהן בערך 70 אחוזים מעיסוקו.

יובל לנדשפט: לא ניתן לו רישיון בכלל?

יובל לנדשפט: הרי אני צריך לתת לו לשלוש שנים, אז אני לא אתן לו רישיון?

יובל לנדשפט: עכשיו שלושה מפעלים הולכים לפח.

ענת מימון: איך הזמן פותר לך את זה?

ענת מימון: אתה נותן לו לשנה לכל?

שרן השכל: למה התפרחות שלו לא עומדות בתקן?

יובל לנדשפט: כי הבדיקות של הוולידציות שוב ושוב –

שרן השכל: של החומרים, של חיידקים?

יובל לנדשפט: לא.

יובל לנדשפט: ולידציה זה תהליך שהוא נועד להבטיח שבפעם הראשונה, החמישית, ה-15, ה-50 אלף – יצא אותו דבר.

יובל לנדשפט: פחות או יותר מה שאמרנו.

יובל לנדשפט: אבל אם הוא לגמרי סוטה, יש לו פלטואציות שונות לחלוטין של האיכות שלו, הוא לא הצליח בייצוב מערכת האיכות שלו, הוא הצליח לייצב אותה במיצויים אך הוא לא הצליח לייצב אותה בתפרחות כתוצאה מגידול, מהחוות שהוא קונה, מהחוות שהוא מביא או מחומר שהוא מייבא.

יובל לנדשפט: יש כאלה ממש עכשיו שלושה מפעלים וחלקם מאוד מאוד גדולים.

יובל לנדשפט: לכן אנחנו אומרים שאנחנו נותנים להם רישיון.

יובל לנדשפט: ברור לכולם שרישיון ראשון הוא לשנה ואחר כך, אם הכול בסדר, הוא לשלוש שנים.

יובל לנדשפט: זאת אומרת, אם מישהו מקבל שנה ואחר כך עוד שנה, זה במסגרת איזשהו נו, נו, נו.

יובל לנדשפט: למה?

יובל לנדשפט: כי אם ניתן לו רישיון לשלוש שנים, מסכנים המטופלים, הם ימשיכו לקבל משהו שהוא בכלל לא ולידי.

יובל לנדשפט: הם יקבלו יום אסאל ויום בסאל.

יובל לנדשפט: או שאנחנו נגיד שאין לו בכלל רישיון, אם החוק לא מתיר לנו את הגמישות הזאת.

רננה מיסקין: זה איזשהו שלב, בין ילדות לבגרות.

רננה מיסקין: בוא נגיד את זה כך.

רננה מיסקין: יש כאלה שמתבגרים יותר לאט.

שרן השכל: אבל העניין של המפעל, הרי אתה לא מדבר כאן על מגדל.

יובל לנדשפט: גם מגדל.

יובל לנדשפט: יש מגדלים שלא הצליחו לייצב אופן אחיד ועדיין לפעמים באצוות מסוימות, ריכוזי החומרים הפעילים הם כאלה ובאצוות מסוימות הם שונים לגמרי.

יובל לנדשפט: דרך אגב, בגלל זה אנחנו מחייבים את כולם היום לרמת בדיקת חומרים פעילים אחידה שנקראת קל-פישר, שהיא לא ניתנת להטעיות כי השיטה היום ניתנת להטעיות והמטופלים בודקים ואומרים לנו שיום אחד זה ככה אבל כשאנחנו בודקים – זה ככה.

יובל לנדשפט: אני אומר שעוסק מסוים שיש לו אבל הוא לא עומד במלוא מה שצריך בשנה הראשונה, הוא לא השלים, כמו נהג חדש שיודע לנהוג מצוין בדרך ישרה אבל אפם הוא יעלה על אוטוסטראדה – פחד אלוהים.

ענת מימון: אבל לא מאריכים לו את תוקף הנהג החדש כל פעם.

יובל לנדשפט: אבל אנחנו לא בעניין של נהיגה.

יובל לנדשפט: אנחנו בעניין של בריאות הציבור.

יובל לנדשפט: אם ייקבע בחוק שניתן לכולם שלוש שנים או לא ניתן, בסדר.

שרן השכל: אנחנו ניתן לכם אפשרות להאריך.

רננה מיסקין: אנחנו מקבלים בקשות רבות ומבקשים עוד קצת זמן.

שרן השכל: בסדר.

שרן השכל: קיבלנו.

ורד ליפמן: בסעיף (3) כתבתם "אם הגידולים יתבצעו בבית צימוח או מבנים".

שרן השכל: נצטרך לשנות את זה כי ביטלנו בית צימוח.

ורד ליפמן: גם זה, אבל יותר מזה, היום מותר לגדל רק בבתי צימוח.

ענת מימון: אז לא "אם".

שרן השכל: היום פרסמו שלמעשה מישהו קיבל רישיון יבוא, אולי מקולומביה, כשלמעשה המוצר לא גודל בבתי גידול.

שרן השכל: זה נכון?

יובל לנדשפט: אני לא אחראי לפרסומים.

שרן השכל: אם מאפשרים קנייה של תוצרת שלא גודלה בחממות, איך מחייבים כאן בישראל תוצרת שגדלה בחממות?

יובל לנדשפט: אינני יודע מה נאמר בפרסום, באחד הפרסומים טענו שסופר פארם שייך לי והלכתי לבקש ולא האמינו לי.

יובל לנדשפט: לא רצו לתת.

יובל לנדשפט: אני לפרסומים מאמין מעט מאוד.

יובל לנדשפט: אבל אמרנו בדיון קודם שמי שמייבא, תנאי האיכות צריכים להיות שקולים לפחות - גם בגידול וגם עוד יותר בבדיקות – למה שבישראל.

יובל לנדשפט: אם תנאי האיכות הנדרשים בגידול בישראל הם בבתי צימוח, זה צריך להיות לפחות כך בחוץ לארץ.

יובל לנדשפט: אני אבדוק את זה.

יובל לנדשפט: יכול להיות שמישהו דיווח לא אמת.

שרן השכל: מה בעצם עומד מאחורי זה שאנחנו לא מגדלים בחוץ?

יובל לנדשפט: בעיקר בריאות הציבור.

יובל לנדשפט: אני אתן דוגמה הכי פשוטה של ציפורים נודדות, לשלשת מעיים על הפרח, פטריות, עובשים, נבגים שנישאים באוויר ואחר כך זה מגיע לחולים כמו למשל חולי סרטן מאותגרי מערכת החיסונית שאין להם.

שרן השכל: ענת, תתקני את הניסוח.

ענת מימון: זה לא "אם" אלא זה עמידה בדרישות דיני התכנון והבנייה.

שרן השכל: בסדר.

שרן השכל: נמשיך ברישיון ייצור.

ענת מימון: רישיון ייצור

ענת מימון: אישור הרשות המקומית כי הפעילות תואמת את התב"ע או שקיים היתר לשימוש חורג.

שרן השכל: זה בעצם רישיון נהג חדש ואחר כך, כשהם עומדים בתנאים, הם מקבלים את הרישיון ללא פחות משלוש שנים.

קריאה: מה סגרנו לגבי רישוי עסקים?

קריאה: לא הבנתי.

ענת מימון: לגבי רישוי עסקים הם אמרו שממילא זה מוחרג היום, חוץ מבתי מרקחת.

ענת חן מיכאלי: הכוונה היא שהוראות החוק זה לא פוטרות מכל הוראות אחרות של חוק רישוי עסקים.

שרן השכל: אבל הן כן פוטרות מחוק רישוי עסקים.

ענת חן מיכאלי: הכוונה היא שאם אדם עוסק גם בקנאביס רפואי וגם בייצור של תרופות שהן לא קנאביס רפואית, שזה לא יפטור אותו מצורך ברישוי עסקים כי גם שם הוא עדיין מחויב.

שרן השכל: אני לא חושבת שקיים דבר כזה.

שרן השכל: אני לא חושבת שהיק"ר יאשר איזשהו ערבוב.

שרן השכל: היום הם לא מאפשרים אפילו ערבוב של אצוות שונות.

מיכאל עופר: יש בתי מסחר לתרופות שהם גם קנאביס וגם תרופות והם צריכים רישוי.

שרן השכל: אבל בתי מסחר זה בנפרד.

שרן השכל: אני מדברת על רישיון ייצור.

שרן השכל: אלה מפעלים בלבד.

ענת חן מיכאלי: גם מפעלים.

שרן השכל: אתם מאשרים מפעל שיש בו ערבוב?

שרן השכל: יש לכם מפעל שמייצר לא רק קנאביס אלא משהו נוסף?

שרן השכל: אתם מאשרים דבר כזה?

רננה מיסקין: אם יש מפעלים שמייצרים מוצרים שהם לייצוא בלבד, אני לא בטוחה שההחרגה מאישור עסקים חלה עליהם.

שרן השכל: נוסיף בתוספות כאן שעניין רישיונות לקנאביס מוחרגים מחוק רישוי עסקים.

יובל לנדשפט: ככל שאני זוכר, אין מפעלים.

יובל לנדשפט: בעצם יש מפעל אחד אבל בעיקר יש בתי מסחר שעצם עיסוקם העיקרי, 90-80 אחוזים תרופות רגילות ובנוסף קנאביס.

יובל לנדשפט: לכן הם נדרשים לחוק רישוי עסקים לכל התרופות הרגילות.

יובל לנדשפט: למעשה אם הקנאביס היה מופרד במקום אחר, הם לא היו צריכים אבל הם בוחרים לעשות את הכול באותו מקום.

שרן השכל: צריך להבהיר שמי עסוק בקנאביס בלבד ללא דברים אחרים, פטור מחוק רישוי עסקים.

יובל לנדשפט: כן.

יובל לנדשפט: זה בגלל החוק לכפל רגולציה.

רננה מיסקין: צריך לכתוב שיש להם היתר בנייה.

רננה מיסקין: כתוב "בעל זכויות במבנים שנבנו כדין או שיש להם היתר בנייה".

רננה מיסקין: זה נשמע לי כאילו חסר כאן החלק של מבנים שלא קיימים, זאת אומרת, מבנים בתכנון.

ענת מימון: היתר בנייה.

רננה מיסקין: אבל כתוב בעל זכויות במבנים.

רננה מיסקין: אם עוד אין אותם, בנוסח שאנחנו כתבנו את זה, במקרה של ...

רננה מיסקין: בתכנון על היזם.

רננה מיסקין: צריך לחדד את זה.

שרן השכל: בסדר.

ענת מימון: רישיון בית מסחר

ענת מימון: גם כאן נתקן בהתאם לגבי מבנה בתכנון שיש לו היתר בנייה.

שרן השכל: התוספת השנייה היא תנאי לקבלת אישור ראשוני והתוספת הראשונה היא בעצם קבלת רישיון.

ענת מימון: לא.

ענת מימון: היו עוד דברים, חוץ מזה שזה מעוגן בתוספת.

ענת מימון: רישיון ניפוק בבית מרקחת

ענת מימון: אישור רוקח אחראי תקף מאת הרוקח המחוזי.

ענת מימון: בכל בית מרקחת צריך להיות רוקח אחראי.

רננה מיסקין: כן.

רננה מיסקין: זה בהתאם להוראות פקודת הרוקחים.

ענת מימון: את רישיון אתר השמדה שמנו בסוגריים.

ענת מימון: כרגע אין לנו אתר השמדה בחוק.

ענת מימון: חברי הכנסת ביקשו שיהיה מקום.

ענת מימון: אפשר להקריא את זה.

שרן השכל: כן.

שרן השכל: נקריא.

שרן השכל: אם הם רוצים במפעל, הם יכולים לקחת מכולה ולהשמיד בתוך המכולה.

רננה מיסקין: ואם הם לא רוצים אלא הם רוצים שמישהו אחר ישמיד את זה עבורם?

קריאה: אלה עלויות.

שרן השכל: הם יכולים לקחת את זה לאתר השמדה אחר.

רננה מיסקין: השאלה מה קורה עם אותו אתר השמדה אחר.

ענת מימון: אנחנו מדברים על רישיון לאתר השמדה.

ענת מימון: שיהיו אתרים מתאימים.

שרן השכל: מי שרוצה אתר השמדה בלבד, צריך רישיון לאתר השמדה.

שרן השכל: אם מישהו רוצה אתר השמדה בתוך אתר מוכר, הוא לא נדרש.

טל פז מזרחי: אם זה מבוצע על ידי עוסקים אחרים ואותם עוסקים הם מארגוני פשע?

שרן השכל: מי שעוסק באתר השמדה, נדרש לרישיון.

שרן השכל: אני רוצה להוסיף תוספת שאומרת שמי שקיבל רישיון גידול - - -

יובל לנדשפט: יש את זה.

יובל לנדשפט: קראנו לזה עיסוק.

יובל לנדשפט: מי שיש לו רישיון עיסוק, יכול לקיים בתוך האתר אתר השמדה.

שרן השכל: אפשר לומר שמי שיש לו רישיון עיסוק לא נזקק לרישיון ייחודי.

יובל לנדשפט: בתנאי שהוא מפעיל אותו בתוך האתר.

שרן השכל: בתנאי שהוא מפעיל אותו בתוך האתר.

טל פז מזרחי: אבל זה לא גורע - - -

ענת מימון: זה אישור ראשוני.

יובל לנדשפט: אני חייב להסביר.

יובל לנדשפט: זה נקרא אתר השמדה קטן כי יש לנו כאן

יובל לנדשפט: את תקנות פליטת האוויר כי אנחנו מצאנו נישה דרכה אנחנו יכולים להכיל זאת.

שרן השכל: את זה אנחנו נתקן גם בתוספת הראשונה, שזה רישיון.

יובל לנדשפט: תקנות את אוויר, כמה מותר לשרוף ביום על מנת לאפשר זאת בתוך אתר העיסוק שבדרך כלל הוא אתר גידול.

טל פז מזרחי: אם זה אתר השמדה, זה מובן.

טל פז מזרחי: אם זה נעשה בתוך המקום עצמו שבעל הרישיון כבר קיבל את הרישיון, צריך שיהיו תנאי אבטחה ופיקוח על התהליך הזה, מה גם שהוא יכול לבקש ממישהו אחר לבוא לתוך המפעל ולעשות את זה שם.

שרן השכל: כמו שאמרנו, אנחנו נוסיף בתוספת הראשונה תנאים לעניין ההשמדה באתר.

טל פז מזרחי: שיכללו את האבטחה והפיקוח.

שרן השכל: יהיו כמה נהלים שיצטרכו לעמוד בהם.

שרן השכל: אנחנו נוסיף את זה.

ענת ממסה קינן: מישהו יפקח על זה?

ענת ממסה קינן: יובל, זאת שאלה אליך.

ענת ממסה קינן: אמרת שלא צריך רישיון אבל צריך איזשהו אישור לזה שהם הולכים להשמיד כמו שקבוע בתנאים האלה.

ענת מימון: איך זה עובד היום?

יובל לנדשפט: אלה דרישות הסף ואמרנו שברגע שמישהו עומד בהן, אחר כך הוא צריך להראות את אישורי הבטיחות.

שרן השכל: נגיע לזה כשנגיע לעניין ההשמדה.

יובל לנדשפט: אישור איכות העיסוק ואישור איכות אבטחתי.

ענת ממסה קינן: אבל אתה לא מאשר את ההשמדה?

יובל לנדשפט: גם להשמדה יש אישור איכות לעניין של השמדה.

ענת ממסה קינן: בכל מקרה הוא לא צריך רישיון אבל הוא צריך אישור מסוים.

שרן השכל: נמשיך.

שרן השכל: רישיון מעבדה.

ענת מימון: רישיון מעבדה

ענת מימון: אישור מהרשות להסמכת מעבדות לצורך ביצוע בדיקת שאריות חומרי הדברה – תעודת הכרה מהשירותים להגנת הצומח במשרד החקלאות לביצוע בדיקה כאמור.

איתי רוגל: אנחנו מבקשים להחריג את המעבדות שנמצאות בפנים.

שרן השכל: כמו אתר השמדה, גם כאן.

שרן השכל: רישיון עיסוק בקנאביס יוחרג.

יובל לנדשפט: לא.

יובל לנדשפט: זה גם על פי תקנות אכ"א.

יובל לנדשפט: כי אנחנו עושים את הכול פר אירופה.

יובל לנדשפט: זה רק בעל רישיון עיסוק לייצור.

שרן השכל: למה לא בחווה?

שרן השכל: אם הם רוצים מעבדה לבדוק את הזנים?

יובל לנדשפט: אין דבר כזה.

יובל לנדשפט: הוא לא יכול לקיים חדרים נקיים הנדרשים למעבדה.

שלומית אבינח: אתי פלר – ראש הרשות להסמכת מעבדות - רוצה להתייחס.

שלומית אבינח: היא ב-זום.

אתי פלר: שלום.

אתי פלר: אני חושבת שההגדרה של מעבדה היא מצומצמת מאוד ואפילו לא משקפת את המעבדות שעוסקות היום ויש להן רישיונות של היק"ר לבדוק קנאביס.

אתי פלר: על פי רוב אלה מעבדות שבודקות בדיקות כימיות ומיקרו-ביולוגיות, לאו דווקא שאריות חומרי הדברה.

אתי פלר: לא יודעת למה החלטתם להגדיר רק שאריות חומרי הדברה.

שרן השכל: אני אבהיר.

שרן השכל: מה שאנחנו קוראים עכשיו, אלה דרישות לאישור ראשוני לאישור מעבדה.

אתי פלר: אני מסבירה.

אתי פלר: זה לא נכון להגביל את זה רק לשאריות חומרי הדברה כי הן יכולות לבדוק גם מיקרו-ביולוגיה ויכולות לבדוק גם.

אתי פלר: ..

שרן השכל: אנחנו נוסיף: או בדיקות מיקרו-ביולוגיה.

אתי פלר: אני חושבת שעדיף לכתוב מעבדה מוסמכת שיש לה רישיון לעסוק בבדיקות של קנאביס ומוצריו.

שרן השכל: אבל לקבל את האישור לעסוק בקנאביס ומוצריו, זה השלב השני.

יובל לנדשפט: אתי התכוונה לומר מעבדה שיש לה הסמכה.

יובל לנדשפט: הסמכה מעבדתית זה שיש לה ריאגנטים מתאימים והוכחו יכולות בדיקה.

אתי פלר: יש לה את הכשירות.

שרן השכל: אני מניחה שזה בין-לאומי.

שרן השכל: זה לא בהכרח קנאביס.

אתי פלר: לא.

אתי פלר: הכשירות המקצועית של מעבדה נבדקת לכל מפרט בדיקות.

אתי פלר: יש הסמכה נפרדת לקוסמטיקה, לשאריות חומרים - - -

שרן השכל: כן, אבל את ההסמכה הזו אנחנו קובעים לאחר מכן.

שרן השכל: כאן אנחנו מדברים רק על אישור ראשוני למעבדה.

ענת מימון: יש את פרק ח', בדיקות מעבדה, שם מדברים על התנאים.

שרן השכל: כן בפרק ח' אנחנו מדברים על התנאים בהם המעבדות צריכות לפעול.

שרן השכל: כאן זה אישור ראשוני.

שרן השכל: ברגע שהם מבקשים לקבל רישיון למעבדה כזו, הם צריכים להוכיח קודם כל שהם באמת רישיון עסק תקף להפעלת מעבדות ואישור מהרשות להסמכת מעבדות לצורך ביצוע בדיקות שאריות חומרי הדברה.

ענת מימון: קנאביס ומוצריו.

שרן השכל: ממי הם מקבלים את האישור הזה?

שרן השכל: הם מקבלים ממך את האישור הזה?

אתי פלר: הם לא יכולים להראות כשירות מקצועית לבדיקת קנאביס ומוצריו אם אין להם את הרישיון הראשוני שמאשר להם להחזיק קנאביס ואת הסטנדרטים הנדרשים לבדיקות.

אתי פלר: זה השלב הראשון.

שרן השכל: ממי הם מקבלים את הרישיון הזה?

יובל לנדשפט: את האישור.

יובל לנדשפט: כשהם מביאים אישור איכות הם מקבלים רישיון מאיתנו.

שרן השכל: אבל הם לא יכולים להוכיח את זה בלי שיש להם את הקנאביס.

יובל לנדשפט: אישור ראשוני.

שרן השכל: בגלל זה אנחנו אומרים שקודם כל רישיון עסק תקף להפעלת מעבדות ואז אישור מהרשות להסמכת מעבדות לצורך ביצוע בדיקת שאריות חומרי הדברה או בדיקות מיקרו-ביולוגיות.

שרן השכל: עם האישור הראשוני הזה הם מגיעים אליך, אל אתי פלר, אחרי שהם קיבלו את האישור הראשוני ולדעתי מרגע שהם קיבלו אישור שם, למה הם צריכים לעבור גם את היק"ר?

יובל לנדשפט: צריך לקבל אישור החזקה בסם.

שרן השכל: ברגע שמאשרים את זה והם מראים שיש להם אישור מהרגולטור, הם יכולים אוטומטית לקבל אישור החזקה בסם, לא?

שרן השכל: אם הם מראים לכם את המסמך הזה ואת המסמך הזה.

אתי פלר: אני חושבת שיש כאן קצת בלבול.

אתי פלר: הרשות הלאומית להסמכת מעבדות היא לא רגולטור.

אתי פלר: הרגולטור הוא היק"ר.

אתי פלר: מי שנותן להם את האישור להחזקת הסם והסטנדרטים הנדרשים לסם, זה היק"ר.

שרן השכל: אבל הם לא יכולים לבקש אישור ממך בליש יש להם אישור החזקה בסם.

אתי פלר: נכון.

שרן השכל: אחרי האישור הראשוני אתם צריכים כבר לתת לו את הרישיון.

אתי פלר: הם נותנים להם אישור להחזיק את הסם, הם מבצעים את התיקופים לבדיקות השונות ואז אנחנו מגיעים לבדוק את ה-...

יובל לנדשפט: אנחנו נותנים להם אישור וכשהם עומדים במבחן שלה – מי שעושה להם את המבחן, זאת הרשות – הם באים אלינו כי אנחנו נותנים את הרישיון, מציגים אישור איכות מאתי, אישור אבטחה מהמשטרה, ו ואנחנו נותנים את הרישיון.

ורד ליפמן: ואישור מאיתנו.

יובל לנדשפט: נכון.

יובל לנדשפט: אם אל השאריות חומרי הדברה, גם מכם.

שרן השכל: אם כן, לצורך בדיקת שאריות חומרי הדברה, יש להם.

שרן השכל: זה כתוב.

שרן השכל: הם מקבלים אישור ראשוני.

שרן השכל: מרגע שהם קיבלו את האישור הראשוני מהיק"ר, הם הולכים עם האישור הראשוני ליק"ר, הם מכניסים את הסם, הם מקבלים את האישור מהרשות הלאומית להסמכת מעבדות וברגע שהם מגישים אתה האישור להסמכת מעבדות - - -

ורד ליפמן: לא.

ורד ליפמן: קודם אלינו.

יובל לנדשפט: לא לכל מעבדה יש שאריות חומרי הדברה.

אתי פלר: מעבדות המיקרו לא צריכות את משרד החקלאות.

אתי פלר: הן כן צריכות את האישור של היק"ר.

אתי פלר: מעבדות שבודקות שאריות חומרי הדברה, צריכות גם הכרה של משרד החקלאות וגם אישור של היק"ר.

שרן השכל: לעניין אותה הסמכת מעבדות, ריכוזי חומרים פעילים ומיקרו-ביולוגיה יידרשו לאישור הרשות הלאומית להסמכת מעבדות ואת האישור הראשוני מהיק"ר.

שרן השכל: ברגע שהם מקבלים, הם מציגים את המסמכים האלה ליק"ר.

שרן השכל: בעצם GSP.

יובל לנדשפט: נכון.

יובל לנדשפט: זה אישור בטיחות בתחום האבטחה.

יובל לנדשפט: כולם צריכים אישורי אבטחה.

שרן השכל: הם צריכים להגיע עם שלושת האישורים האלה וזה מה שהיק"ר מאשר להם.

יובל לנדשפט: אם הם גם לשאריות חומרי הדברה, אז גם אישור משרד החקלאות.

שרן השכל: עוד סעיף נוסף האומר שבמידה ואלה מעבדות חומרי הדברה, זה משרד החקלאות.

אביחי ויקטור סמילה: למה צריך להיות שהן חומרי הדברה?

שרן השכל: צריך לבדוק את זה.

יובל לנדשפט: צריך לבדוק שמה שהמטופלים מקבלים, לא מקבלים שאריות של חומרי הדברה.

אביחי ויקטור סמילה: לא צריך חומרי הדברה.

אתי פלר: אני מבקשת להציע משהו.

אתי פלר: מכיוון שיש הרבה הפניות גם לכל העוסקים – ואני בדיון מהקור – יכול להיות ששווה לשקול לעשות טבלה ממי צריך לקבל אישור, את כל משרדי הממשלה, את כל הרגולטורים מהם צריך לקבל אישור, מול תחומי העיסוק.

אתי פלר: בצורה כזאת זה יהיה מורה נבוכים גם לנו כמי שמפנים לרגולטורים השונים ונוכל לדעת למי להפנות.

שרן השכל: בפרק של המעבדות אנחנו כמובן נכתוב את זה, את התהליך הראשוני.

שרן השכל: זה בדיוק מה שענת, היועצת המשפטית שלנו, עשתה כרגע.

שרן השכל: היא תכתוב את זה וכשנגיע לפרק של המעבדות, זה יהיה מאוד מפורט ואז יהיה יו תר קל.

שרן השכל: ברור שלא כולם ילכו לחוק ואני מקווה שהיק"ר אולי יכין טבלאות באתר שלו.

יובל לנדשפט: יכעסו עלינו על שאנחנו עושים טבלאות.

יובל לנדשפט: יגידו שזאת עוד רגולציה.

שרן השכל: כדי לפשט.

שרן השכל: להסביר להם למה הם זקוקים.

ענת מימון: רישיון שינוע רישיון לפי חוק חוקרים פרטיים ושירותי שמירה או רישיון עסק תקף בתחום השינוע לפי חוק רישוי עסקים.

רננה מיסקין: הורדתם אפשרות אחת שקיימת היום, רישיון בתוקף לעיסוק בקנאביס.

יובל לנדשפט: יש לו רישיון עיסוק, הוא יכול גם להסיע.

יובל לנדשפט: דרך אגב, בשלב השני, הרכבים שבהם הוא עושה את זה, הם נבדקים לצורך תנאי איכות ואבטחה.

רננה מיסקין: לא מזמן תיקנו את הסעיף הזה ואולי לכן זה כך.

רננה מיסקין: זה לא כל פריט לפי חוק רישוי עסקים.

רננה מיסקין: יש פריטים מסוימים שחידדנו אותם בסעיף ז'.

רננה מיסקין: זה היה אחרי עבודה מקצועית מאוד משמעותית.

ענת מימון: להכניס את זה כאן?

יובל לנדשפט: כן.

אביחי ויקטור סמילה: כאן מדובר רק על הרישיונות של המשנעים המסחריים, לא של המשנעים למטופל.

אביחי ויקטור סמילה: נכון?

רננה מיסקין: נכון.

רננה מיסקין: אם כתוב שיהיה רישיון בתחום רלוונטי ואנחנו יכולים לקבוע את זה בנהלים - זה טוב מבחינתנו כי זה ייתן יותר גמישות.

ענת מימון: כן.

ענת מימון: כתוב רישיון אחר, חומר נוסף, ככל שיידרש.

רננה מיסקין: התכוונתי ברישיון שינוע.

ענת מימון: לא הבנתי.

ענת מימון: אתם כן רוצים להקביל למה שכתוב ב-107?

רננה מיסקין: או שנקביל שם או שתתנו אפשרות להגביל רישיון רלוונטי כפי שיקבע המנהל ואז זה גם בסדר.

ענת מימון: יש שתי אפשרויות.

ענת מימון: או היום בתוך נוהל 107, יש לו פירוט איזה סוגים של רישיון לפי חוק רישוי עסקים רלוונטי לעניין של הקנאביס, לשינוע, או לכתוב רישיון רלוונטי אחר שיקבע המנהל.

שרן השכל: למה לא מי שמחזיק ברישוי?

יובל לנדשפט: רישיון שינוע לפסולת בהמות או צואה, לא נרצה שכך יסיעו מוצרי תרופות.

יובל לנדשפט: ישבנו מול אגף הרוקחות ומי שאחראי.

רננה מיסקין: יובל, אתה רוצה שזה יהיה כמו שזה היום במפת הדרכים?

יובל לנדשפט: שיהיה כמו במפת הדרכים.

יובל לנדשפט: לא נראה לי שחוק רישוי עסקים כל כך ישתנה.

שרן השכל: בסדר.

שרן השכל: רישיון למחקר.

ענת מימון: רישיון למחקר

ענת מימון: כאן למעשה ביקשת לתקן את זה.

רננה מיסקין: אני חושבת שכאן זה המקום לעשות את מה שדיברנו עליו, להוריד מהחוק את הדרישות של הלסינקי ולשים אותן כאן.

רננה מיסקין: זה בדיוק המקום.

ענת מימון: אמרת שהדרישה מבחינתך היא תנאי אבטחה מסוימים.

רננה מיסקין: זה לכולם.

שרן השכל: זה שהעברנו עכשיו לאישור ראשוני ואז רישיון, זה פחות רלוונטי.

ענת מימון: זה לא רלוונטי.

ענת מימון: נכון.

ענת מימון: מה שכתוב, זה מתאים.

שרן השכל: "בעל רישיון מחזיק במקום ומכשור מתאימים לעריכת מחקר בתחום הקנאביס ובעל הרישיון או מנהל המעבדה לא הורשע בעבירה שמפאת מהותה, חומרתה ונסיבותיה אין ראוי שיערוך מחקר".

מיכאל עופר: היה סיפור שזה גם ועדת הלסינקי וגם היק"ר.

רננה מיסקין: אמרתי שאנחנו רוצים להוריד את זה מהחקיקה.

רננה מיסקין: כרגע זה מופיע בחקיקה.

ענת מימון: זה מהנוהל של המחקר.

מיכאל עופר: להוריד את זה.

מיכאל עופר: בסדר גמור.

שרן השכל: זה בעצם אישור ראשוני.

יובל לנדשפט: אם יהיה כתוב שהוא צריך להציג לנו מראש אישור של ועדת הלסינקי, סליחה על המילה אבל חראם עליו.

יובל לנדשפט: לגבי מחקר, אנחנו הכי קלים.

יובל לנדשפט: מי שרוצה לחקור, שיחקור.

שרן השכל: אם זה היה כך, היו כאן מחקרים רבים אבל המצב הוא לא כזה.

יובל לנדשפט: הנושא של אישורי עובדים באותה תוכנה שהיום קיימת עם המשטרה.

שרן השכל: זה האישור הראשוני ועל מנת לקבל רישיון פשוט להוסיף את התוספת של GSP.

שרן השכל: צריך לעמוד בתקן GSP לעניין המעבדה שלו.

יובל לנדשפט: הלסינקי ו-GSP.

מיכאל עופר: בלי הוועדה של היק"ר.

יובל לנדשפט: אנחנו צריכים לתת את הרישיון.

מיכאל עופר: רישיון, בסדר, אבל לא צריך ועדה מדעית של היק"ר.

שרן השכל: ברגע שבעל רישיון למחקר קיבל את האישור הראשוני מהיק"ר ואחר כך, בתוך הסעיף של המחקר הוא עמד בנוהל GSP לעניין המעבדה או המקום - אגב, הם לא יצטרכו לעמוד בנוהל GSP במידה וזה אצל בעל רישיון, מי שכבר יש לו רישיון כי הוא כבר עומד בנוהל GSP - הוא למעשה אוטומטית יקבל רישיון מחקר מהיק"ר.

שרן השכל: הוא לא יצטרך להוכיח יותר שום דבר מול היק"ר.

קריאה: לעניין המחקר.

שרן השכל: יש פרק.

שרן השכל: זה עניין האישור הראשוני.

שרן השכל: הערות לאישור הראשוני.

יובל לנדשפט: במחקר חקלאי אין הלסינקי.

שרן השכל: אנחנו לא מדברים על זה.

שרן השכל: אני חוקרת, אני מגיעה ליק"ר ואני מבקשת אישור ראשוני.

שרן השכל: האישור הראשוני הוא בעצם שני הסעיפים האלה.

שרן השכל: אתם נותנים לי את האישור הראשוני הזה.

שרן השכל: ברגע שיש לי אותו, אני הולכת לפרק של המחקר והפיתוח כדי לעמוד בו.

שרן השכל: ברגע שעמדתי קודם כל בתקן GSP, מי שיש לו רישיון פטור - מנוהל GSP כי גם כך הוא עומד בנוהל GSP.

שרן השכל: ברגע שאני עמדתי בנוהל GSP – אני אומרת לכם הנה האישור הראשוני, הנה ה-GSP, תנו לי את האישור להיות חוקר.

שרן השכל: אתם מנפיקים לי אישור חוקר וזאת אומרת שאני יכולה לקנות תוצרת ולהחזיק תוצרת במעבדה.

יובל לנדשפט: זה כשהוא חוקר בכל המחקרים למעט בבני אדם.

שרן השכל: זה בכל המחקרים.

שרן השכל: כשאני עושה היום ניסוי בעגבניות ובני אדם, אני נדרשת לאישור ועדת הלסינקי?

יובל לנדשפט: כן.

שרן השכל: נהדר.

שרן השכל: אני הולכת לפרק של ועדת הלסינקי.

שרן השכל: אם אני לא קיבלתי אישור, אני עוברת על החוק אבל זה לא קשור ליק"ר.

יובל לנדשפט: אם אני נותן לו רישיון למחקר - - -

שרן השכל: אתה לא נותן רישיונות מחקר.

מיכאל עופר: מה שיובל אומר זה שאני אציג לו הלסינקי.

שרן השכל: לא.

שרן השכל: אנחנו פוטרים את היק"ר מאישור מחקרים.

רננה מיסקין: כל בן אדם שבא לו שיהיה לו קנאביס, הוא יגיד שהוא חוקר.

רננה מיסקין: הוא לא צריך להראות שהוא עשה איזשהו מחקר.

שרן השכל: "הוא בעל רישיון, מחזיק במקום ומכשור מתאימים לעריכת מחקר בתחום הקנאביס.

שרן השכל: בעל רישיון או מנהל המעבדה לא הורשע בעבירה שמפאת מהותה או חומרתה ונסיבותיה אין זה ראוי שיערוך מחקר".

יובל לנדשפט: יש מעבדה בבית.

יובל לנדשפט: ..

שרן השכל: אפשר לומר מעבדה מורשית.

יובל לנדשפט: ויש לי כלים מתאימים.

שרן השכל: לא.

שרן השכל: מעבדה מורשית.

שרן השכל: דיברנו על מינימום תנאי מחקר, שהוא חוקר שיש לו ניסיון לפחות בשני מחקרים.

אריאל גריפר: אם אני רוצה לעשות ניסוי ומחקר בתוך חוות ולבדוק תאורה מסוימת, השפעה שלה או כל מיני אביזרים אחרים?

שרן השכל: מה שאתה עושה, אתה למעשה מבקש אישור ראשוני מהיק"ר, ואתה צריך לעמוד בתנאים האלה, ואנחנו גם נוסיף את זה שזאת מעבדה מורשית.

שרן השכל: אם יש לך רישיון, אתה לא צריך מעבדה מורשית כי יש לך כבר את השטח.

שרן השכל: אתה תצטרך לעמוד בתנאי של עבירות פליליות ותצטרך להוכיח את ניסיון המחקר, שיש לך מאחוריך לפחות שני מחקרים או משהו, סוג של תנאי סף כדי לראות שאתה באמת חוקר.

יובל לנדשפט: אם זה חקלאי או איזשהו זן ביולוגי בתחום החקלאות והאמ"ר, לא צריך כל כך הרבה.

שרן השכל: ברגע שיש לו את האישור הראשוני, הוא מקבל אישור למחקר.

שרן השכל: אם הוא לא צריך ועדת הלסינקי והוא לא צריך את הוועדה לניסויים בבעלי חיים, ויש לו גם כך את אישור GSP משום שהוא מקיים את זה בתוך מקום עם רישיון – הדבר היחיד שנותן זה בעצם אישור ראשוני.

שרן השכל: הוא פונה ליק"ר, הוא מוכיח שיש כאן חוקר, שיש כאן מישהו ללא עבר פלילי שחוקר את זה, שיש מישהו שיש מאחורי לפחות שני מחקרים כדי שיראו שהוא באמת איש אקדמיה וחוקר את התחום הזה.

שרן השכל: הוא מקבל את האישור הראשוני וברגע שיש לו האישור הראשוני, הוא מקבל את הרישיון.

אריאל גריפר: זה מתקיים בפועל אבל נגיד שאנחנו רוצים להרחיב את זה.

אריאל גריפר: אני רוצה לבדוק האם התאורה של איקס טובה ואם התאורה של ואי טובה ואני רוצה לעשות לי חדר ולשים תאורה כזאת.

שרן השכל: אף אחד לא מונע ממך.

יובל לנדשפט: זה בתוך אתר עיסוק?

אריאל גריפר: בוא ניקח את זה צעד קדימה.

אריאל גריפר: אני רוצה עכשיו להביא אנשים שיבדקו את התאורה שלהם.

אריאל גריפר: הם יבואו, יתקינו, ישנו.

אריאל גריפר: איפה אני עושה את זה?

אריאל גריפר: אני עשוה את זה בתוך אתר ייצוב?

יובל לנדשפט: שרן אומרת – ואנחנו מסכימים - שאם זה בתוך אתר עיסוק מורשה - - -

שרן השכל: את הצריך אישור של חוקר.

שרן השכל: מישהו צריך לנהל את המחקר.

שרן השכל: איש מדע.

אריאל גריפר: אני לא איש מדע.

אריאל גריפר: איש טכנולוגיה.

שרן השכל: אתה רוצה לערוך מחקר ובשביל מחקר אתה צריך איש מדע שיודע להביא את הממצאים, לכתוב את הדוח, להגיש אותו.

שרן השכל: אתה צריך איש אקדמיה או איש מחקר כדי לערוך את זה.

שרן השכל: זה איש מקצוע.

שרן השכל: אתה רוצה לעשות את זה?

אריאל גריפר: אתם מסתכלים על זה כעל מחקר שהוא יותר מחקר קליני.

אריאל גריפר: אני רוצה לבדוק היום האם יש טכנולוגיה חקלאית מסוימת שיכולה להתאים לגידולי קנאביס.

שרן השכל: מי מונע ממך להקים תאורה?

אריאל גריפר: אם אני עושה את זה כבעל החווה, זה בסדר אבל אם אני רוצה לפתח את התחום.

שרן השכל: אם אתה מפתח את התחום, אתה חייב איש מחקר ומדע.

שרן השכל: אתה לא יכול להוציא פרסום של מחקר בלי שיש מישהו מהתחום.

שרן השכל: אם אתה אומר לי שאתה רוצה עכשיו בחממה אחת תאורה כזאת ובחממה אחרת חממה אחרת, אף אחד לא מפריע לך ואתה יכול לעשות את זה.

שרן השכל: אם אתה רוצה לערוך מחקר, במחקר יש דברים מסוימים.

אריאל גריפר: ברור.

אריאל גריפר: מחקר זה עולם אחר.

שרן השכל: על זה אנחנו מדברים.

שרן השכל: על זה בלבד אנחנו מדברים.

שרן השכל: אני מבקשת התייחסות לעניין המחקר והפיתוח, אם יש משהו לא מובן כי אנחנו נשאיר את זה כך.

יפעת קריב: כל הנושא של מחקרים שמתקיימים בבתי חולים, הם לא צריכים GSP.

שרן השכל: לא.

שרן השכל: הם כן יידרשו ל-GSP.

יפעת קריב: בית חולים?

שרן השכל: כן.

שרן השכל: בוודאי.

ענת ממסה קינן: שתי סוגיות קצרות, גם לגבי ה-GSP וגם לגבי בדיקת מסוכנות.

ענת ממסה קינן: אמרנו שכל הנושא של ה-GSP חל על כולם.

ענת ממסה קינן: אנחנו חושבים שזה לא נכון להכניס את זה ספציפית רק לנושא הזה אלא שזה יהיה תנאי לגבי כולם.

שרן השכל: זה תנאי לכולם.

שרן השכל: אין כאן שאלה בכלל.

שרן השכל: אנחנו לא מכניסים את זה כאן אלא מכניסים את זה בפרק עצמו .

ענת ממסה קינן: גם לגבי סעיף קטן (2) באותה נושא.

ענת ממסה קינן: גם זה חל לגבי כולם.

שרן השכל: בדיקת המסוכנות.

שרן השכל: אין צורך בזה.

שרן השכל: הוספנו את שתי הנקודות האחרות, מעבדה מאושרת וחוקר שיש מאחוריו למשל שני מחקרים.

שרן השכל: אם יש לכם עוד הערות, תגידו לנו אחר כך.

ענת מימון: רישיון יבוא

ענת מימון: רישיון יבוא חומר צמחי ממשרד החקלאות לפי תקנות הגנת הצומח (יבוא צמחים, מוצרי צמחים, נגעים ואמצעי לוואי), התשס"ט-2009.

קריאה: חומר צמחי, רק כאשר מדובר בחומרי גלם.

יובל לנדשפט: רק כאשר מדובר בתפרחות, צריך את הרישיון.

יובל לנדשפט: זה מפורט היטב כבר היום בנוהל הייבוא.

מתן כהנא: יש כאן איזושהי אי-סימטריה בכך שמכניסים כאן כללים לגבי הייבוא ולא מכניסים כללים לגבי הייצוא.

מתן כהנא: לגבי הייבוא יש כללים ברורים, עם ההיתר ועם הכול בטבלה ולייצוא, שגם על פי האמנות הבין-לאומיות מפוקח בדיוק באותו אופן, אין בכלל התייחסות.

שרן השכל: לייצוא אין רישיון.

מתן כהנא: לפי האמנות יש גם לייצוא.

מתן כהנא: הייבוא והייצוא הוא באותו סעיף.

שרן השכל: בייצוא אנחנו לא קובעים, לא דרישות סף ולא דרישות ראשוניות.

שרן השכל: מי שהוא בעל רישיון, כפי שקבענו בפרק הייצוא – ואני לא רוצה להיכנס שוב לפרק הייצוא – ברגע שיש לך רישיון, אחד מכל הרישיונות האלה, מותר לך לייצא קנאביס לחוץ לארץ.

שרן השכל: נקודה.

שרן השכל: זה לא ישתנה.

יפעת קריב: אבל בייבוא, להחזיק לפחות בחוליה אחת משרשרת הערך.

יפעת קריב: זה מה שאנחנו מבקשים.

שרן השכל: אני חושבת שזה לא נכון להוסיף את זה.

יפעת קריב: משרד הבריאות חושב שזה נכון.

יפעת קריב: כולם חושבים.

שרן השכל: אנחנו ממשיכים בסעיף האחרון.

יפעת קריב: רגע.

יפעת קריב: את לא יכולה לעבור סעיף.

רחל גולדשטיין: לא ברור מה הכוונה שבשביל רישיון ייבוא צריך היתר ייבוא ממשרד הבריאות.

קריאה: לעומת הייצוא.

רחל גולדשטיין: המשמעות כאן לא ברורה.

רחל גולדשטיין: למה הכוונה.

רחל גולדשטיין: אם אני רוצה רישיון, אני צריכה היתר.

רחל גולדשטיין: מה ההבדל ביניהם?

שרן השכל: ההיתר ניתן על מנת לוודא שהחומר שנכנס לתוך מדינת ישראל עומד בתקן הישראלי.

שרן השכל: זאת אומרת, כמו שהם בודקים היום, שזה לא גודל בחוץ, שזה גודל בחממות וזה עומד בתקן.

ענת מימון: היתר לא ניתן באופן כללי.

רחל גולדשטיין: אני אומרת שזה לא ברור בניסוח.

יובל לנדשפט: היתר הוא לייבוא ספציפי של כמות מסוימת.

רחל גולדשטיין: אז בואו נכתוב את זה.

רחל גולדשטיין: אין כאן הגדרה לא לרישיון יבוא ולא להיתר יבוא.

רחל גולדשטיין: כל מה שאתם אומרים, זה יפה אבל זה לא כתוב.

שרן השכל: אני רוצה להקריא את הסעיף האחרון, רישיון אחר.

ענת מימון: רישיון אחר

ענת מימון: חומר נוסף ככל שיידרש.

ענת מימון: זה סעיף סל.

רננה מיסקין: הוספנו בתיקון האחרון של הנוהל דרישות נוספות בשלב השלישי שמדברות על איזשהו תו תקן כלשהו מבחינת איכות.

יובל לנדשפט: נכון.

יובל לנדשפט: אני אסביר.

יובל לנדשפט: אמרנו שלכל רישיון צריך בסך הכול – אחרי השלב הראשוני – שני דברים.

יובל לנדשפט: האחד, אישור אבטחה, והשני, אישור איכות.

יובל לנדשפט: אישור אבטחה גם לרישיון אחר, צריך.

יובל לנדשפט: יכול להיות שמגיעה המשטרה ואומרת שהוא רק משרד יבואנים והוא לא צריך אישור אבטחה והיא נותנת לו פטור.

יובל לנדשפט: יש ביכולתה לתת אישור פטור אבל עדיין הוא נדרש לאישור איכות.

יובל לנדשפט: למשל, אם זה אתר אינטרנט, הוא מציג לנו אישור מבחינת איזו או משהו מחשובי.

יובל לנדשפט: אני לא יודע מה המספר שלו.

יובל לנדשפט: אני חושב שהוא 17-25.

יובל לנדשפט: אם זה מישהו שרוצה להיות יבואן-יצואן, ברור שהוא נדרש לכללי איכות מתאימים.

יובל לנדשפט: זה רשום בתיקון האחרון שהוצאנו.

יפעת קריב: תדייק.

יפעת קריב: רישיון אחר איבד את מטרתו.

יפעת קריב: מטרתו הייתה דבר אחד וזה דבר אחר לגמרי.

יובל לנדשפט: נכון, אבל.

יפעת קריב: אז בוא נתקן את זה בחוק.

שרן השכל: אוקיי.

יפעת קריב: שרן, את לא יכולה להגיד אוקיי כשאני מדברת.

יפעת קריב: יש כאן עיוות של כל הפעולה של החוק.

יובל לנדשפט: אין עיוות.

יובל לנדשפט: אני מסכים לכך שבהתחלה התחיל רישיון אחר על כל אותן פעולות שלא ידענו.

יובל לנדשפט: לימים הגיעו אנשים שרצו לשמור במדינת ישראל על חופש העיסוק ולומר שאנחנו רוצים להיות יבואנים.

יובל לנדשפט: דנו, שקלנו, ונכון.

יפעת קריב: אבל זה לא הגיע לדיון בכנסת.

יובל לנדשפט: אמרה שרת הכלכלה שהם אחראים על הייצוא.

רננה מיסקין: זה הגיע ל-15 דיונים בוועדה.

שרן השכל: אני מצטערת, המשכנו את הדיון 40 דקות מעבר לזמן שניתן לנו.

שרן השכל: אני רוצה להודות לכל מי שנשאר עד סיום הישיבה.

שרן השכל: ביום שלישי אנחנו נביא את שלושת הפרקים להקראה והצבעה.

שרן השכל: זה פורסם כבר ביום חמישי וזה מפורסם באתר הוועדה ואני אומר זאת עכשיו.

שרן השכל: בשעה 09:00 אנחנו נפתח עם מחקר ופיתוח.

שרן השכל: ענת תפרסם את התיקונים הנוספים שאמרנו היום בנושא המחקר והפיתוח.

שרן השכל: תשלחי לכולם נוסח סופי.

רננה מיסקין: לא קיבלנו נוסח מעודכן.

ענת מימון: זה בנוסח הכללי שהופץ לכם בשבוע שעבר.

רננה מיסקין: אבל אמרתם שיהיו תיקונים שדנו בהם בשבוע שעבר.

ענת מימון: במחקר ופיתוח לא דנו בשבוע שעבר.

רננה מיסקין: לא במחקר ופיתוח.

רננה מיסקין: באופן כללי.

שרן השכל: אני מדברת על מחקר ופיתוח בלבד.

שרן השכל: אני מבינה שאתן אמורות לשבת מחר.

רננה מיסקין: גם לא ראינו שיש עדכונים אחרי הישיבה שהייתה.

שרן השכל: אנחנו נפיץ את הכול.

שרן השכל: אני גם אדבר אתך לאחר מכן.

שרן השכל: אנחנו מנסים להביא בשעה 09:00 את הפרק של מחקר ופיתוח להקראה והצבעה.

שרן השכל: בשעה 10:00 אנחנו נביא להקראה והצבעה את הגידול והייצור.

שרן השכל: בשעה 11:30 נביא את פרק העובדים.

שרן השכל: הנוסחים הם הנוסחים האחרונים.

שרן השכל: במידה ויש עדכונים, ענת תעדכן.

שרן השכל: משרדים שיש להם בעיה, אנחנו נשב מחר.

שרן השכל: כבר קיבלנו מספר פניות ממספר משרדים ונשב מחר לראות אם יש עוד איזה שהן הערות מסוימות וספציפיות.

יפעת קריב: על גידול וייצור לא דנו.

שרן השכל: דנו.

שרן השכל: בשעה 13:00 אנחנו נעבור לייצוא קנאביס לצרכים רפואיים, לפרק הייצוא, הקראה והצבעה.

שרן השכל: בשעה 14:00 נמשיך ונסיים את פרק הרישיונות וננסה בכל זאת להגיע לפרק האריזה והסימון.

שרן השכל: יהיה יום ארוך.

שרן השכל: אפשר להיערך בהתאם.

קריאה: יום שלישי עד 16:00.

שרן השכל: כן.

שרן השכל: יום שלישי עד 16:00.

שרן השכל: כאמור, ננסה להגיע גם לאריזה וסימון שזה בעצם הפרק של המטופלים.

יובל לנדשפט: אני רוצה לומר לאביחי שלא אושר ייבוא תפרחות מקולומביה אלא אושר רק ייבוא של קנאבדיול CBD, כחומר גלם לייצור תחת תנאי ייצור נאותים לחומר פעיל API.

שרן השכל: אבל אלה תפרחות לצורך CBD.

יובל לנדשפט: לא.

יובל לנדשפט: קנאבדיול כבר כחומר גלם שכבר יוצר.

שרן השכל: חברים, תודה רבה לכולם.

שרן השכל: אני נועלת את הישיבה.